Қирғизистон бош вазири истеъфо берди - 15.06.2020, Sputnik Ўзбекистон\nҚирғизистон бош вазири Муҳаммадкалий Абилгазиев истеъфо берди. У 2018 йил 20 апрелда бош вазир лавозимига сайланганди. 15.06.2020, Sputnik Ўзбекистон\n20:11 15.06.2020 (янгиланди: 21:27 15.06.2020)\nҚирғизистон бош вазири Муҳаммадкалий Абилгазиев истеъфо берди. У 2018 йил 20 апрелда бош вазир лавозимига сайланганди.\nТОШКЕНТ, 15 июн — Sputnik. Қирғизистон бош вазири Муҳаммадкалий Абилгазиев истеъфо берди, деб хабар қилди Қирғизистон ҳукуматининг матбуот хизмати.\nАбилгазиев 2018 йил 20 апрелда бош вазир лавозимига сайланганди.\nЧастоталар бўйича жанжал\nЭслатиб ўтамиз, 20 май куни депутат Жанар Акаев парламент йиғилишида ҳукумат икки дона радиочастоталарни арзон нархда сотганини айтганди. Депутатнинг сўзларига кўра, бош вазир рухсатисиз сотилган бўлиши мумкин эмас. У етказилган зарарни 5 миллиард қирғиз сомига баҳолаган. Эртаси куни Абилгазиев парламентда айблов бўйича баёнот берди.\nКейинчалик Бош прокуратура коррупция билан боғлиқ иш юзасидан Давлат алоқа агентлигининг беш киши, шу жумладан ДМХҚ ходимлари ҳибсга олинганини маълум қилди.\n27 май куни Абилгазиев коррупция ҳолатлари бўйича терговга босим ўтказишда айбланмаслик учун қисқа муддатли таътил олди.


Сирдарё вилояти ҳокимининг биринчи ўринбосари ўзгарди - Халқ сўзи\n16:35 04 Апрель 2019 Жамият\n“Халқ сўзи Online”. Аҳмадали Шерназаров/Сирдарё. Сирдарё вилояти ҳокимининг биринчи ўринбосари Муродилла Ёқубович Эшматов “Халқ банки” республика бошқаруви раиси этиб тайинланди. У 2016 йил декабр ойидан буён вилоят ҳокимининг биринчи ўринбосари лавозимида ишлаб келаётган эди.\nЎзбекистон Республикаси иқтисодиёт ва саноат вазири ўринбосари вазифасида фаолият кўрсатиб келган Анвар Расулович Каримов Сирдарё вилояти ҳокимининг биринчи ўринбосари лавозимига тайинланди. Анвар Каримов 1977 йилда Боёвут туманида туғилган.


БАХТНИНГ ДОЯСИ | Суғдиёна биринчи аёллар электрон журнали\nКўзим илинибди. Даҳлиздаги оёқ товушлари, эрталабки ҳол-аҳвол сўрашишлардан уйғониб кетдим. Кам фурсат ухлаган бўлсам-да, руҳим тетик. Қарасам, телефонимга «SMS» келибди. «Яхши етиб кел. Калит ҳар доимги жойда». Телефон қилиб, безовта қилишга кўзи қиймаган. Ўрнимдан туриб, навбатчиликни топширдим ва уйга шошилдим. Кўчага чиққач, бироз яёв юргим келди. Болалар мактаб-боғчага, турмуш ўртоғим ишга жўнаб кетган, уйқум ҳам келмаяпти. Кечаси билан ёмғир ёққан, ҳаво бирам тоза эди. Ёмғир ёғса, доим раҳматли бувимни эслайман. У кишининг оёқлари ҳаво булутлашгандан оғриб бошларди. Мен эса жажжи қўлларим билан оёқларини босардим. У киши доим «Мунира, сен доя бўлишинг керак», дерди. Мактабимизда оқ халатли кишини кўрсам, партанинг остига яширинадиган мендай қуёнюракдан доя чиқишига кўзим етмасди. Бу гапдан негадир қўрқардим-да, кўзларимни жавдиратиб бувимга тикилардим. «Ҳа, нима? Доя бўлсанг, ёмонми? Миттивойларнинг эсон-омон туғилишига хизмат қилсанг, уларни илк бор сен қўлингга олсанг-а? Гапимни икки қилмайсан!» дерди қатъий оҳангда. Индамай тураверардим. Бироздан кейин бувим маюъс ва паст овозда сўз бошларди. «Бизнинг пайтда ҳамма уйда туғар, бир қишлоқда битта доя бўлса бор, бўлмаса йўқ эди. Улар ҳам ҳеч қаерда ўқимаган, онамерос касб эгалари. Ўшанда шароит яхши бўлганда, Ҳасан-Ҳусанларим омон қолиб, мен ҳам ўғил тўйлар кўрармидим. Бобонг раҳматли қор кечиб қишлоқнинг у бурчагидан доя олиб келгунча, мен шўрликнинг кўзим ёриб, болаларим нобуд бўлганди-да», дея кўзда ёш билан куйиниб гапирарди. Мактабни тугатганимда бувим раҳматли ҳаёт эди. Отам пойтахтга жўнатмайман деганида, у киши билан талаша-тортиша мени ўқишга юборди. «Доя бўлиб келади, қизим» дея ўқишга кирмасимдан олдин ҳаммага мақтаниб, фахрланиб юрди. Дуолари ижобат бўлди. Ўқишга ҳам кирдим, тугатдим ҳам, доя ҳам бўлдим. Аммо бувим бу кунларни кўрмади. Шуларни эслайман-у, кўзим ёшланади. ҳам соғинчдан, ҳам қувончдан. ҳақиқатда, жудаям бахтлиман. Неча-неча аёлларнинг энг бахтли онларига, инсон аталмиш мавжудотнинг дунё юзини кўришига гувоҳ бўлаяпман. Бу жараёнларда бевосита иштирок этаяпман. Мана, кеча Умида исмли аёлнинг кўзи ёриди. Асли уни кўпдан танийман. Илк бор қайнонаси билан келганди қабулимга.\n—ÂÂ Мунира опа, шифохонагами? Ўтиринг, йўлим шу томонда, ташлаб ўтаман, — деди.\n—ÂÂ Рашиджон, нега тиббий кўрикдан ўтишни истамайсиз? Бу сизга “бепуштлик” тамғасини босмайди. Жуфтликлар бирга даволаниши керак. Шуни тушунинг. Фарзандли бўлишни истасангиз, сиз ҳам ҳаракат қилинг, — дедим.\nШу билан биз қайта учрашмадик. Бир қулоғимга чалингандек бўлди: Рашид билан Умида даволанаётган экан. Сал ўтмай Умида ҳомиладорлар рўйҳатига ёзилди. Фарзанди туғилганда уларнинг қувончидан менинг кўзларим ёшланди. Рашид эса туғруқхона деразасининг тагидан кетмади. Севинчидан дунёга сиғмас, гоҳ қучоғи тўла гул, гоҳ мевалар, тансиқ таомлар олиб келарди. Оталик бахтидан кўкларда парвоз қиларди у. Кеча Умида билан яна бир аёлнинг кўзи ёриди. Санамжон опа. Ёши қирқларга бориб қолган жувоннинг бу тўртинчи қизи. Ўғил туғаман, деб жонини хатарга қўйди аёл шўрлик. Соғлиги ҳам унчалик яхшимасди. Чақалоқ қизлигини билгач, аёл ёстиққа бошини қўйиб йиғлашга тушди. Биринчи марта хафа бўлиб кетдим бу чиллахонада. Уни овутишга ҳам сўз топилмасди. Ахир овутиладиган воқеа бўлмади-ку! Бола соғ-саломат дунёга келди. Аммо... қиз болалиги учун... Аёлнинг қўрқувини эрининг зуғумидан деб ўйладим. Ота бўлмишга хабарни айтишни ўз зиммамга олдим. Чиқсам, турибди. Унинг умидвор кўзларини кўриб, аввалига довдириб қолдим. Нима дейишни билмадим. Биринчи марта бу ҳолга тушишим эди. Бахтимга ўзи сўз бошлади.\n—Â Â Туғруқ яхши ўтдими? Омонмилар?\n—Â Ҳа... Умаржон ака, қизми, ўғилми, Аллоҳнинг неъмати, фарзанд... ҳали қизларингиз... — дедим каловланиб.\n—Â Â Минг ўғилнинг ўрнини босишади, — илиб кетди айтолмаган гапимни Умар ака. — Кириб, қизим, аёлимни кўрсам майлими?\nТўғриси, у кишидан бундай муносабатни кутмагандим. Кўзлари чақнаяпти. Бояги ҳавотиримдан ўзим ҳижолат тортдим. Тўғри, бу даргоҳда турли инсонларни учратдим, турфа тақдирларга гувоҳ бўлдим. Баъзан жаҳлдор оталар, ношукр оналар, тушунмайдиган қайноналар билан тўқнаш келганман. Байрам, туғилган кунларни навбатчилик билан қаршилаганман. Тунги навбатчилик сабаб турмуш ўртоғим билан ўртамизда келишмовчиликлар юз берган, рўзғорга, болаларга улгурмай қайнонамдан дакки ҳам эшитган пайтларим бўлди. Оғирроқ туғуруқлар жараёнида юрагимни ҳовучлаб турардим. Аммо барчаси янги туғилган гўдакнинг ифори димоғимга урилганда, уни бағримга босганча волидасининг қўлига тутқазганимда унут бўлар ва менга чексиз бахт бағишларди. Ҳа, бахт! Бу бахтни ҳис қилиб яшаётганимга шукроналар айтаман! Ана шундай ўйлар оғушида уйимизга қандай етиб келганимни билмай қолибман. Айтилган жойдан калитни олиб уйга кирдим. Қоронғи экан. Чироқларни ёқдим. Ёқдим-у, ҳайратдан кўзларим катта очилди. Уй шарлар билан безатилган. Меҳмонхона деворига эса катта плакат осилган. Унга бир нималарнинг сурати чизилган, яқинроқ бориб қарасам, мен, туғруқхона, чақалоқлар расми. Тўғри, уларни бир-биридан ажратиб олиш, нималагини аниқлаш қийин, беш ёшли ўғилчамнинг санъат асарлари. Сурат тепасига катта ҳарфлар билан “ТАБРИКЛАЙМИЗ!” деб ёзилган. Нима муносабат билан экан, деб ҳайрон қолдим. Столдаги гулдонда қизил атиргуллар. Шошиб қолдим. Эримга қўнғироқ қилдим. Ҳайратимдан у киши ҳайрон бўлди.\n—Â Ия, Мунира, эслай олмайсанми? Бугун туғруқхонада иш бошлаганингга ўн йил бўлди-ку! — деди.\nЭсимда ҳам йўқлигини қаранг. У кишига раҳмат айта-айта “сюрприз”ларга жавоб тариқасида бирор тансиқ таом тайёрлашга тушиб кетдим... Шоира ВАФОЕВА қоғозга туширди.


ИЭМдаги коррупция иши бўйича Қирғизистон президентининг акаси сўроққа тутилиши мумкин\nСобиқ бош вазир Сапар Исақовнинг адвокати Нурбек Токтакунов Бишкек ИЭМни модернизация чоғида коррупция билан боғлиқ иш доирасида парламент депутати Асилбек Жээнбековни сўроқ қилиш юзасидан суддан илтимос қилмоқчи. Бу ҳақда унинг ўзи “Озодлик”ка маълум қилди.\n«Битимни парламент ратификация қилган ва қонун қабул қилган. Агар ратификация нотўғри бўлган тақдирда, у ҳолда депутатларни сўроқ қилиш керак. Асилбек Жээнбековни сўроқ қилиш керак. Нима бўлишидан қатъий назар мен уни судга чақираман. Мен расман судга мурожаат қилдим, менинг фикримча, бу масала бўйича депутатларни жавобгарликка тортиш керак», - деди Токтакунов.\n18 феврал куни Свердлов туман судида ИЭМни модернизация қилиш чоғида коррупция иши бўйича эшитувлар бошланди. Мажлис ёпиқ режимда бўлиб ўтди.\nДепутат Асилбек Жээнбеков бундан аввал парламент маъсулияти тўғрисидаги саволга жавоб берган эди. У депутатлар ҳукуматга ишонган ҳолда ратификацияни қўллаб-қувватлаганини айтди. Унинг таъкидлашича, Жўқорғу Кенеш ўз вазифасини адо этган, аммо халқнинг умидини битимни имзолаганлар оқламади.\nМазкур жиноий иш бўйича бир қатор амалдорларга айблов қўйилган, улар орасида собиқ бош вазир ва бошқа амалдорлар бор.


Мунис Хоразмий – мироб, хаттот, шоир ва тарихчи. | Xiva\nМунис Хоразмий – мироб, хаттот, шоир ва тарихчи.\nXIX аср бошларида Хива хонлиги тарихида ўчмас из қолдирган буюк инсонлардан бири – Шермуҳаммад ибн Авазбий мироб ўғли Мунис эди. 1778 йилда Хива шаҳри яқинидаги Қиёт қишлоғида мироб оиласида таваллуд топган адиб: “Мен, Мунис, Хивада яшовчи юз тоифасидан бўлган Амир Эшимбийнинг авлодидандирман”, - деб ёзганди.\nУнинг болалик ва ёшлик йиллари Қиёт қишлоғида ўтди ва улғайгач, мадрасада таҳсил олди. Араб, форс, туркий халқлар адабиёти, шунингдек мумтоз мусиқа ҳамда тарих фанини қунт билан ўрганди. У моҳир ҳаттот бўлиб кўфий, райҳоний, хатти шикаста каби хатларни яхши билган. Унинг отаси Авазбий 1800 йилда вафот этгач, хон 22 яшар Шермуҳаммадни саройга таклиф қилади, уни қазув, қачув, (сув хўжалиги) ишлари бўйича котиб, 1812 йилда амакиси Эрниёзбек (Огаҳийни отаси) мироб ўлиб, хон Мунисни мамлакатни бош мироби қилиб тайинлайди. Шеърият оламида унинг тахаллуси Мунис бўлиб, луғавий маъноси “улфат”, “ҳамдам”, “дўст” демакдир. Низомийдан тортиб, то ўзи яшаган даврга қадар ўтган сўз санъаткорларининг ижоди билан ошно бўлган шоир, ўзининг “Манга” радифли ғазалида Низомий, Хисрав Деҳлавий ижодидан нақадар лаззатланганлигини, Ҳофиз Шерозий, Лутфий асарлари орқали шеърият бўстонига қадам қўйганини, Фирдавсийнинг ижод боғида ором олганини, Анварийдан нур эмиб, Саъдий ва Жомийдан чексиз баҳраманд бўлганини, Бедилнинг ажойиб сўзларидан файз топиб, ниҳоят буюк Алишер Навоий ва Муҳаммад Фузулийни ўзига ҳомий билганини зўр мамнуният билан қайд қилади.\nМунис тез орада эл-юрт ҳамда Хива ҳукмдори Аваз иноқ назарига тушади. 1804 йилда ижоди намуналарини “Мунис ул-ушшоқ” (“Ошиқлар дўсти”) деган ном билан тўплаб, уни 1813 йилда 16 892 мисрадан иборат катта девонга айлантиради. Ушбу асарда шоирнинг ғазаллари, мухаммаслари, рубоийлари, мустазодлари, туюқлари, тўртлик ва махсус иккилик байтлари мавжуд бўлиб, булардан ташқари девон охирига шоирнинг 1804 йилда назм билан ёзиб тамомланган каллиграфияга оид “Саводи таълим” номли асари ҳам илова қилинган. Ушбу кичик рисолада чиройли хат ёзиш усуллари баён қилинган. Рисола икки қисмдан иборат. Асарнинг биринчи қисмида хат машқ қилишга тайёргарлик ва бу иш учун керакли асбоблар тўғрисида сўз юритилади. Иккинчи қисмида эса, хат машқи ва унинг усули ҳақида амалий йўл билан таълим берилади. Шоир ўзининг ушбу рисоласи бошида кишилик жамиятида ёзувнинг катта аҳамиятга эга эканини қайд қилиб, шундай баён қилади:\n1829 йилги Оллоқулихоннинг ҳарбий юриши вақтида вабо касаллигига чалиниб, Аҳал-Така воҳасида дунёдан ўтган. Жасади Хивага келтирилиб, Эски Қиёт қишлоғидаги Мавлонбобо қабристонида махсус барпо этилган мақбарага дафн қилинган.\nМуниснинг шеърлар девони ўзи ҳаёт чоғида ва ўзидан кейин ҳам хивалик ҳаттотлар томонидан бир неча бор кўчирилган. Шу билан бирга 1875 йилда Хива тошбосмасида “Саводи таълим” рисоласи билан бирга босилган.\nҲозирги вақтда мақбараси авлодлар томонидан эъзозланиб қайта-қайта таъмирлаб келинади.\nЗ.Мейлиева - “Хоразмнинг дурдона\nбитиклари” бўлими мудири.


Электрокар Қозоғистон йўлларидаги синовга дош беролмади\n14:30 / 18.04.2016\nЕржан Рашев исмли қозоғистонлик ўз саҳифасида ёзишича, у Tesla электромобилида Қозоғистоннинг икки пойтахти ўртасида мамлакат тарихида илк маротаба электромобилда саёҳат қилишга рози бўлган. Аммо, Олмаотадан чиқишнинг ўзига 2 соат чамаси вақт кетиб, у гўёки давлатдан-давлатга саёҳат қилгандек таассуротда бўлган.\nРашевнинг билдиришича, саёҳатдан кўзланган мақсад, энергиянинг янги манбаларига кенг жамоатчилик эътиборини жалб этиш ва "Буюк дашт мамлакати"да ҳам унинг мавжудлигини исботлашдан иборат бўлган. Бироқ, электрокар батарея қуввати 337 километрдан сўнг, тамом бўлган.\n«Европада шунча масофадан кейин, электромобилларни қувватлантириш станциясини учратишингиз аниқ, аммо қуёш тафтидан қизиган қозоқ даштида эмас. Миттигина аҳоли пунктлари оралиғи тахминан 300 километрни ташкил этади, улардаги турмуш даражаси охирги юз йилликлар мобайнида деярли ўзгармай келмоқда», -деб ҳикоя қилган саёҳатчи.\nНатижада, машинани йўлда учраган кўнгилли ҳайдовчи машинасида тортиб кетишга тўғри келган. Шу йўл билан яна 70 километр ортда қолдирилди. Бу вақт ичида электромобиль қайта куперлаш усули билан қувват олди.\n«400-километрдан бошлаб, йўлнинг сифати жуда ҳам ёмонлашиб, чуқурлар, нотекисликлар машина ҳаракатига тўсқинлик қила бошлади. 454-километрда эса, қаердандир пайдо бўлган моллар тўдасини уриб юбормаслик учун чуқурликка тушиб кетиш эса, машинага жиддий талофат етказди. Унинг иккита ғилдираги яроқсиз ҳолга келганди. Афсуски, инсон ақли ва қайта куперлаш усули қозоқ дашти олдида ип эшолмади», – деб хулоса қилади Рашев.\nМеханик резинадан фойдаланиб бўлмаслигини айтиб, ёрдамчи чақиришни тавсия этган. Саёҳатчилар эса, тунни йўл ёқасида ўтказишга мажбур бўлишган.


20 май 2022, Тошкент вақти: 00:39\nАндижон шаҳри, Навоий кўчаси, 61-уй ўрнидаги қурилишнинг бу кўринишини Human.uz канали январда тасвирга олганидан буён ҳам ишлар ҳануз "музлаб" турибди.\nАндижон шаҳрининг Навоий шоҳкўчасидаги кўп хонадонли, икки қаватли 61-уй бузилганига икки йилдан ошди.\nЎтган асрнинг 50-йилларида қурилган уйни бузган қурувчи ташкилот бу ерда яшаганларга янги уйни бир йилда қуриб битказишни, уй эгаларига янги квартира беришни ваъда қилган.\nБироқ орадан икки йил ўтса ҳамки, қурилажак 9 қаватли уйнинг ҳатто биринчи қавати битмади, қурилиш-монтаж ишлари музлаб турибди.\nХалқ депутатлари Андижон шаҳар кенгаши ўтган ойнинг охирида ишни жадаллаштириш учун қурувчига бир ойлик муҳлат берди.\nБироқ эски уйни бўшатиб бериб, шу кунда уйсиз қолган 18 оиланинг вакиллари муаммоси қачон ҳал бўлиши мавҳумлигича қолмоқда.\nТўнғичи 6 яшар, кенжаси 6 ойлик 4 боланинг отаси, 34 яшар Улуғбек Навоий кўчаси, 61- уйдаги 3 хонали квартирасини қўшнилари қатори 2019 йилнинг апрелида қурувчи Бобурга бўшатиб берган.\nДеярли ҳар куни бораман бузилиб кетган уйимиз олдига. Ойлардан бери иш тўхтаб турибди.\n“Квартирамиз 3 хонали, умумий майдони 57 квадрат метр эди. Қурувчи билан “хонага хона” қилиб гаплашганмиз. Яъни менга янги уйдан 3 хона бериши керак эди. Лекин бу ҳозирча қуруқ гап бўлиб турибди. Деярли ҳар куни бораман бузилиб кетган уйимиз олдига. Ойлардан бери иш тўхтаб турибди”, - деди Озодликка Улуғбек 18 май куни.\nУнинг сўзларига кўра, Улуғбек оиласи билан икки йилдан бери ота-онасининг уйида яшаб турибди. “Андижонликнинг оиласи билан ота-онасининг уйида яшаб туриши қанчалик қийинлигини фақат андижонликкина тушунади”, - деди Улуғбек Андижонда аҳоли ўта зич яшашини назарда тутиб.\nУлуғбекнинг айтишича, уйсизлик дардига бироз малҳам бўлиб турган ижара ҳақи ҳам икки ойдан буён тўхтаб қолган. Уйни бузган қурувчи 18 оиланинг ҳар бирига ойига 700 минг сўмдан ижарага оладигани уй учун ҳақ тўлаб келган.\nИкки фарзанднинг отаси, 85 га кирган онанинг ўғли 48 яшар Омаджон - Улуғбекнинг собиқ қўшниси. Қурувчи Омаджонга ижара пули тўламаган: квартиранинг эгаси билан ўзи гаплашиб, Омаджоннинг оиласини киритиб қўйган.\nЧарчадик, айниқса 85 яшар онамга қийин бўлди.\n“Чарчадик, - деди Омаджон Озодликка 18 май куни, - айниқса 85 яшар онамга қийин бўлди. Бобиржон Собировнинг компанияси (қурувчи) киритиб қўйган квартирада икки йилга яқин турдик. Учинчи қаватда бўлгани учун онам жуда қийналди. Ўзимизнинг уйда биринчи қаватда яшардик. Яқинда квартирадан чиқариб юборишди. Ҳозиргисиям учинчи қаватда. Уйимиз битишидан эса, дарак йўқ”.\nОмаджоннинг айтишича, у собиқ қўшнилари билан ҳам, ёлғиз ўзи ҳам жуда кўп идораларга арз қилган. “Ёзмаган жойим қолмади. Президент порталигача ёздим, лекин натижа йўқ”, деди Омаджон.\nУлуғбек ва Омаджоннинг бузилиб кетган уйи жойлашган маҳалла оқсоқоли Камолиддин аканинг масаладан яхши хабардор эканлиги маълум бўлди. “Яқинда шаҳар ҳокимлигидаям кўрилди бу масала. Қурувчи кредит берилишини кутяпти. Худо хоҳласа тез кунда бошланиб қолади қурилиш”, деди ва негадир бу гапга ишонтиришга уринди маҳалла оқсоқоли.\nБузилган 61-уй ўрнида 9 қаватли уй қуришни бошлаган девелопер Бобуржоннинг иккита номери ҳам кун давомида ўчиқ бўлди.\nМавзуни ўрганиш жараёнида муаммо 4 ой олдин Ютюбдаги Human.uz каналида ёритилгани маълум бўлди.\nШу йилнинг 20 январида эълон қилинган 30 дақиқали кўрсатувни томоша қилган киши Улуғбек ва Омаджонларнинг 18 май куни айтганларини эшитиб, жўнатган видеоларини кўриб, ўтган 4 ойда мутлақо ҳеч нарса ўзгармаганига гувоҳ бўлиши мумкин.\nКўрсатувда уйсиз қолган собиқ қўшниларнинг деярли барчасини кўриш мумкин. Унда қурувчи Бобиржон Собировнинг расмий вакили, иш бошқарувчи Ҳаётилло Сиддиқов иш тўхтаб қолганига иккита важ келтиради. Биринчиси қурилиш майдонига қўшни яшайдиган фуқаро билан судлашув кетаётгани, иккинчиси қурилишни давом эттириш учун кредит олиш масаласи ҳал бўлиши кутилаётганидир. Ҳаётилло Сиддиқовнинг айтишича, унинг бошлиғи Бобиржон Собиров 35 миллиард сўм кредит олишга ҳаракат қиляпти.\nБу гап жорий йил январининг биринчи ярмида бўлган. Ҳозир эса, майнинг иккинчи ярми. Иш эса, ҳануз тўхтаб турибди. Демак, қурувчи кўзлагани кредитни ололгани йўқ.\nАндижон шаҳар ҳокимлиги биноси ўрнида қурилаётган Президент мактаби.\nМаблағи йўқ девелоперга ҳам қурилиш бошлашга рухсат берилаверадими? Бу саволга Андижон шаҳар ҳокимлигидан жавоб топиб бўлмади.\nБироқ Андижон шаҳар ҳокимлиги қурилиш бўлими етакчи мутахассиси Муҳаммадаъзамхон Музробхонов Human.uzнинг бундан 4 ой олдинги кўрсатувида иштирок этаркан, қурилиш тўхтаб қолганини қурувчи билан қурилиш майдонига қўшни фуқаро ўртасидаги тортишув сабаб эканини билдирган.\nТортишув замирида фуқаронинг шахсий мулки бўлган уйи қурилишни давом эттиришга изн бермаётгани ётибди. Фуқаро уйни сотишга рози. Лекин у сўраётган нархни қурувчи кўтармаяпти. “Энди ишни суд кўради”, - дейди ҳокимлик хизматчиси.\nЎтган тўрт ойдан буён бу иш бир ёқлик бўлганига оид маълумот йўқ.\nНусхаси Озодликда мавжуд ҳужжатдан 61-уй билан боғлиқ можаро Халқ депутатлари Андижон шаҳар кенгашида ҳам кўрилгани англашилади. Кенгаш ўзининг 30 апрелдаги қарори билан Навоий кўчасидаги 61-уй ўрнидаги қурилиш ишларини жадаллаштириш учун бир ойлик муҳлат берган. Акс ҳолда, қарорда айтилишича, шаҳар ҳокимининг 2019 йил, 11 апрелдаги ва 2020 йил, 10 январдаги қарорлари бекор қилиниши тасдиқланади.\nХалқ депутатлари Андижон шаҳар кенгаши қарори\nҲокимнинг қарорда тилга олинган қарорлари мазмуни ҳужжат матнидан тушунилмайди. Бироқ матннинг умумий руҳидан ҳоким қарорлари Бобиржон Собировга қурилиш қилишга рухсат беришга оид бўлганини тахмин қилиш мумкин.\n“Бизнинг уй бузилганидан кейин ҳокимлик биноси бузилиб, ўрнига Президент мактабини қуришди. Эски уйимиз ёнида болалар боғчаси қурилди. Икки бекат нарида бизникидан кейин бошланган 9 қаватли уй битди. Бизникичи? Бизники қачон битади?!” деди Улуғбек.\nАндижон шаҳри, Навоий кўчасида қурилган янги уйлар.\nАндижон шаҳри, Навоий кўчасидаги собиқ 61-уй аҳолисининг муаммолари хусусий қурилиш ташкилотининг масъулиятсизлиги билан боғлиқ бўлса, кўп ҳолларда ўзбекистонликлар маҳаллий ҳокимликлар ўзбошимчалигидан жабр кўриб келади. Озодлик радиоси бу мавзуда жуда кўп хабарлар эълон қилган.\nҚуйидаги видеоматериалда Андижон вилоятида 2019 йили юз берган воқеалардан бири ҳақида ҳикоя қилинади.\nМаҳаллий маъмурлар ва ҳокимиятга яқин тадбиркорлар билан маҳаллий аҳоли ўртасида ер ва уй-жой қурилиши юзасидан зиддиятлар янгилик эмас.\nПрезидент Мирзиёев 2019 йилнинг августи бошида Интернет нашрларида Фарғона, Хоразм, Қашқадарё вилоятлардаги бузилишларга фикр билдирган ўзбекистонликларнинг ёзганларини дастак қилиб келтириб, у ишонган ҳокимлар унга "катта душманлик" қилганини айтркан, бундай деган эди:\n-Арипов билан Низомиддиновга топшириқ, қайси вилоят ҳокимини ишдан олишни таклиф беринг. Менга керак эмас! Яна бир марта айтяпман, бу сиёсат билан биз узоққа бора олмаймиз — зўравонлик сиёсати билан! Агар зўравонлик сиёсати зўр бўлганда 30 йилда зўр бўлиб кетардик", - деганди Шавкат Мирзиёев.\nБироқ Президентнинг ғазаби узоққа бормаган, ўшанда танбеҳ эшитганларнинг баъзилари кейин янада юқорироқ лавозимга кўтарилган.


Шанба оқшомида қулаб тушган Москва аквапарки гумбази вайронаси остида 10 ёки 13 нафар одам қолаётганлиги таҳмин қилинмоқда.\n01 март 2021, Тошкент вақти: 15:19\nИнтерфакс ахборот агентлиги хабарига кўра, қутқарувчилар бу одамларнинг тирик эканлигига шубҳа билдирмоқда.\nМосква мэри Юрий Лужков бугун журналистларга:\n“Москва ҳукумати Қурилиш Қўмитаси билан бирга давлат комиссиясини ташкил этди. Бу комиссия бинонинг қулаши сабабларини ўрганади”, - деб маълумот берди.\nСўнгги хабарларга кўра, Москва аквапарки гумбазининг қулаши оқибатида 25 киши нобуд бўлган, 68 киши оғир жароҳат олган.


Теги:Ромелу Лукаку | Челси | Трансфер | Интер | Манчестер Юнайтед | АПЛ | А Серия\n"Челси" "Интер" талаб қилган сумманинг деярли барчасини ўз академияси битирувчилари сотувидан келиб тушган пуллар билан қоплади. Aбрахам - 40 миллион, Томори - 29 миллион, Марк Гехи - 23,4 миллион евро! Эътиборлиси шундаки, Марк "Челси" таркибида бирор маротаба майдонга тушмаган бўлса-да, унинг трансферидан клуб 23,4 миллион евро ишлаб олди. Бунга, Гехининг "Суонси"да супер мавсум ўтказгани асосий сабаб, албатта.\nКўпчилик эътибор бермаган бўлиши мумкин, бироқ "аристократлар" сўнгги йилларда барқарор трансфердан катта даромад кўрмоқда. Биргина Эден Aзарнинг 115 миллион евро эвазига Мадридга кўчиб ўтиши сўзимизга исбот бўлиши мумкин. Сўнгги 10 йилда трансферлардан тушган умумий даромад борасида "Челси" Европада фақат "Бенфика"дан ортда қолади, холос.\nЙиллар Aбрамовични тарбиялади.\nТўғри хулоса қилган Aбрамович ишга ўзгача ёндаша бошлади. У иқтидорли ёш футболчиларни излайдиган махсус команда тузди. 2005 йилда Пит Де Виссер жамоа инфратузилмасига таклиф этилди. Клуб учун ёш иқтидорларни излашдан ташқари, Де Виссер "Челси" академиясида ягона ва яхлит тизимни ишлаб чиқди. Бу 2000 йилларда "Aякс" ва ПСВда синовдан ўтган метод бўлиб, тезда самара берди.\n"Челси" кўп ўтмай, мингдан ортиқ скаутларни ўзида жам қилган халқаро тармоқни яратди. Деярли барча қитъаларни қамраб олган скаутлар клуб учун энг иқтидорли болаларни академияга олиб келади. 2010 йилга келиб, ушбу методика тезда наф бера бошлади. 2011 йилга келиб, жамоа техник директори сифатида иш бошлаган Майкл Эманало ўзгача трансфер сиёсатини ишга солди. Лондон клуби ўз тарбияланувчиларини ижара асосида бутун Европага йўналтиришни йўлга қўйди. Нидерландиянинг "Витесс" клуби жамоанинг фарм клубига айланиб кетган пайтлар ҳам бўлди. Майкл бу йигитларга келажак учун актив сифатида қарар, уларни фаолиятидаги ўзгаришларни кузатиб борар эди. Энг иқтидорлилар жамоага қайтарилса, қолганлар биринчи имкон бўлиши билан трансфер бозорида пуллаб юборилади.\nШу боис, Ромелу Лукаку, Кевин Де Брюйне, Тибо Куртуа сингари ижрочилар турли жамоаларга ўтиб кетган. Бироз танаффусдан сўнг, Лукаку ортга қайтган бўлса-да, Де Брюйне ва Куртуа ўз клубларида етакчилар қаторида қолмоқда. Бу ёрқин мисоллар, холос. Неманья Матич, Муҳаммад Салоҳ ва бошқа кўплаб номлар айнан шу трансфер сиёсати тўғри ишлаётганини кўрсатиб бериши мумкин.\nКеча ҳеч ким билмайдиган футболчи (Aбрахам,) нархи бир мавсумда 70 миллион еврога қадар кўтарилиб кетган. Мэйсон Маунт ва Рис Жэймснинг икки мавсумда 75 миллионга қадар трансфер нархи ўсди. "Кристал Пэлас" билан баҳсда захирадан майдонга тушган Трево Чалоба ўзини кўрсата олганидан маълумки, энди "Челси" асосан ўз тарбияланувчиларига суянган ҳолда таркиб шакллантирмоқчи. Томас Тухель ҳам ёшлар билан ишлашга қарши эмас. Ички бой резервларга суянган клубда кадрлар муаммоси бўлмаслиги, мураббийга узоқ масофага чўзиладиган турнирларда керакли натижани қайд этиш имконини беради.


Россия ўз қирувчиси АҚШ самолёти йўлини тўсганини инкор қилди\nапрел 17, 2016\nАҚШ ҳарбий ҳаво кучлари Болтиқ денгизи устида Америка ҳаво кучларига тегишли RC-135 самолётининг Россияга қарашли Су-27 қирувчи самолёти томонидан хавфли даражада яқин масофада йўли тўсилгани ҳақида хабар тарқатди. Россия Мудофаа вазирлиги эса бу хабарни инкор қилди ва ўз самолёти фазо ҳудудидан халқаро тартиб доирасида фойдаланганини таъкидлади.\nАҚШ капитани Дэнни Эрнандеснинг CNN телеканалига айтишича, ҳодиса 14 апрель куни содир бўлган. АҚШ томони Россияга тегишли Су-27 қирувчи самолёти хавфли даражада АҚШ ҳарбий самолётига яқинлашгани ва "нопрофессионал ҳаракатлари билан" унинг йўлини кесиб чиққанини таъкидлади.\nШунингдек, бу баёнотда рус учувчисининг тартибсиз ва агрессив ҳаракатлар қилгани айтилди.\nАҚШ томонига кўра, Америка ҳарбийлари ўша куни Болтиқ денгизи узра режалаштирилган парвозни амалга ошираётган бўлган.\nАммо, Россия Мудофаа вазирлиги АҚШ томони баёнотига раддия берди. Вазирлик расмийси Игор Конашенковга кўра, Су-27 самолёти халқаро нормалар доирасида фазо бўшлиғидан фойдаланган ва АҚШ самолётига хавф солар даражада яқинлашмаган.\nРоссия томони ўз учувчиси катта тезликда Россия чегараси томон яқинлашаётган объектни кўздан кечириш учун унга яқинлашгани, аммо бунда халқаро қоидалар доирасидан чиқамаганини таъкидламоқда.\nБу икки давлат ҳарбийлари ўртасида бир ҳафта ичида содир бўлган иккинчи жиддий инцидентдир.\n12 апрель куни ҳам АҚШ ҳарбий-денгиз флоти Россияга тегишли Су-24 бомбардимончи самолёти ва Ка-27 вертолёти АҚШга қарашли "Дональд Кук" эсминеци узра парвоз қилаётгани акс этган суратларни чоп этган эди.\nАҚШ томони россия ҳарбий учоқлари хавфли даражада Америка кемасига яқинлашгани ва ҳавода турли манёврларни амалга оширганини айтган ҳамда бундай ҳаракатлардан "жиддий хавотир" изҳор қилган эди.\nИлк инцидент бўйича баёнот берган АҚШ Давлат котиби Жон Керри буни қоралаган ва Россия ҳарбийларини "хавфли" провокацияга йўл қўйди, деб айблаган эди.\nКеррига кўра, АҚШ ҳарбий кемаси унга ўта яқинлашган Су-24 самолётини халқаро нормаларга биноан уриб туширишга ҳақли эди.\nЎшанда ҳам Россия Мудофаа вазирлиги расмийси Игор Конашенков АҚШга қарашли "Дональд Кук" ҳарбий кемаси ёнидан учиб ўтган самолётлар хавфсизлик қоидаларига тўлиқ риоя қилган, деб баёнот тарқатганди.\n"Интерфакс" агентлиги Россияга қарашли СУ-24 самолётлари аввалдан режалаштирилган ўқув-амалий парвозларни амалга оширгани ва бу пайтда АҚШ кемаси Россия ҳарбий-денгиз базасига 70 километр масофага қадар яқинлашганини хабар қилган эди.\n20 апрель куни Брюсселда бўладиган НАТОга аъзо давлатлар учрашувида Россия ва АҚШ ҳарбийлари ўртасидаги бу зиддиятнинг алоҳида муҳокама қилиниши кутилмоқда.


Болгария расмийлари мамлакатнинг собиқ коммунист раҳбари Тодор Живковга тегишли яхтани хусусий ширкатга сотди.\nТуризм билан шуғулланувчи “Дунай” ширкати люкс яхта учун 472 минг доллар тўланганини маълум қилди. Мазкур яхта 1981 йилда Италияда қурилган бўлиб, Тодор Живков ундан жуда кам фойдаланган. 1992 йилда Болгария суди собиқ мамлакат раҳбари Живковни яхта, автомобиллар ва уйлар сотиб олиш учун давлатга тегишли 24 миллион доллар маблағини совурганликда айбдор, деб топган эди. Кейинроқ суднинг бу қарори бекор қилинган. ташкил этади.


Кундузги шифохоналар самарали ишламаяпти. Нега? - Hidoyat.uz\nАсосий саҳифа Янгиликлар Ўзбекистон янгиликлари Кундузги шифохоналар самарали ишламаяпти. Нега?\nЧоп этилди May 30, 2019 Кундузги шифохоналар самарали ишламаяпти. Нега?da fikr bildirishni o'chirish\nОлий Мажлис Қонунчилик палатаси Фуқароларнинг соғлиғини сақлаш масалалари қўмитаси томонидан бирламчи тиббиёт муассасаларида аҳолига амбулатор хизмат кўрсатиш самарадорлигини ошириш масалаларига бағишлаб ўтказилган йиғилишда ана шу саволларга жавоб изланди.\nКўпчилик кеча-кундуз шифохонада ётиб даволанишга имкон топавермайди. Ўзига яқин ҳудуддаги оилавий ёки қишлоқ оилавий поликлиникалардаги кундузги шифохоналар ана шундай тоифадаги беморлар учун жуда қўл келади. Ваҳолонки, оилавий поликлиниканинг ўзида қон таҳлили ва бошқа анализларни ҳам топшириш, тегишли муолажаларни олишга шароит мавжуд.\nДемак, кундузги шифохоналарда муолажа олиш, биринчидан, бемор вақтини, маблағини тежайди, оворагарчиликнинг олдини олади. Иккинчидан, хаста одам кундузги шифохонада доимий ҳолидан хабар олувчи шифокори ва патронаж ҳамширасининг назоратида бўлади.\nОлий Мажлис Қонунчилик палатаси депутатлари жойларда ўтказган ўрганишлар жараёнида, афсуски, кундузги шифохоналар имкониятидан етарлича фойдаланилмаётгани аниқланди. Айрим оилавий поликлиникаларда кундузги шифохоналар учун хоналар етишмаса, бошқаларида эса кроват ёки бошқа шунга ўхшаш сабаблар билан шифо ўринлари ташкиллаштирилмаган.\n2017 йил 22 сентябрда Соғлиқни сақлаш вазирлиги томонидан тасдиқланган вақтинчалик штатлар нормативида кундузги шифохоналар учун 20 та шифо ўрни мавжуд бўлганда 1 штат врач ва ҳамширалар ажратилиши кўрсатилган. Жойлардаги шароитлардан келиб чиқиб, 10-12 шифо ўринлари ташкил қилинган оилавий поликлиникаларга 0,5 ставка шифокор ва ҳамшира штатлари ажратилган. Бу атиги уч соат ишлайди дегани, холос, қолган вақтда кундузги шифохона ишламайдими, деган ҳақли савол туғилади.\nДепутатларнинг фикрича, аслида 20 та шифо ўрнидан келиб чиқиб, штат ажратиш амалиёти Молия ёки Соғлиқни сақлаш вазирликларининг бюджет маблағларини иқтисод қилиш мақсадида аниқ таҳлилларсиз жорий қилган иши ҳисобланади. Бугунги кундаги воқелик бу айнан жойлардаги вазиятдан келиб чиқилган аниқ ёндашув натижаси эмаслигини кўрсатмоқда.\nАлоҳида қайд этилганидек, кеча-кундуз ишлайдиган шифохонада ётиб, даволанишда аҳолининг муайян қатламига дори-дармонлар бепул. Қолганларига эса бундай имконият йўқ. Лекин нормативларга тегишли ўзгартишлар киритиб, оилавий поликлиникалардаги кундузги шифохоналарда даволанганларга ҳам дори-дармонларни бепул тақдим этиш мақсадга мувофиқ.\nТанқидий таҳлил, баҳс-мунозара руҳида кечган тадбирда ўртага ташланган жиддий масалалар Молия ва Соғлиқни сақлаш вазирликлари мутасаддилари ҳамда экспертлар иштирокида чуқур муҳокама қилинди.\nҚўмита йиғилишида Молия ва Соғлиқни сақлаш вазирликларига тегишли сўров киритиш тўғрисида қарор қабул қилинди.


Жахон ва миллий маданий меросининг муҳим қисми ҳисобланган Ўзбекистон халқ ҳунармандчилиги буюмлари ўзининг нақадар фусункорлиги билан турли мамлакатлар ва хорижий сайёҳларнинг ўзига хос қизиқишига сазавор бўлган. Бухоро ва Хива гиламлари, ипак ва қисман ипакдан қилинган хон-атлас, адрас, беқасам сингари миллий матоларимиз, пахта толали гул босилган матолар, каштачилик, зардўзлик, миллий либосларимиз, заргарлик ва кандакорлик санъати, ёғоч ва ганч ўймакорлиги ҳамда нақшкорлиги, уй-рўзғор ва меъморий кулолчилик, шунингдек, қўл меҳнати асосида яратилган бошқа турдаги санъат асарлари ўзида ҳунармандлар дунёқараши ва нафосат оламини акс эттиради.\nТурли ҳунармандчилик буюмларнинг халқ турмушида кенг кўламда қўлланилиши санъатнинг бу турини оммавий тус олишига олиб келди. Кўп авлодлар бадиий ва техник анъаналарни тажриба асосида ўзлаштириб олган барча янги усталар ижодга жалб этилди. Бу санъат чуқур ҳиссий жаранги, юксак бадиий шакли, нақшу нигори ва ранглари билан кишини ўзига мафтун этади. Ўзбекистон Маданият ва спорт ишлари вазирлигининг Амалий санъат Давлат музейи мазкур ноёб санъат жавоҳирларининг асосий ва ҳашаматли маскани ҳисобланади. Унинг захирасида 7 мингдан ортиқ экспонатлар мавжуд. Улардан бир неча юзтаси бирмунча машҳур бўлиб, 13 та залда 20 та мавзули жамғармада намоён бўлади. Экспонатларда намойиш этилган амалий санъат буюмлари 50 дан ортиқ бўлиб улар, асосан, халқ усталарига тегишли.\nБу халқ, асосан, сулолавий усталар ишлари моҳир ҳунармандларнинг бир неча авлодлари анъаналари кузатиладиган ҳамда амалий санъатнинг асл нусхаларини ташкил этувчи асарлардир. Уларнинг кўпчилигида нафақат қадимий анъаналар ва ҳудудий бадиий мактабларнинг эстетик қонуниятларига қатъиян риоя қилишади, балки ўзига хослигини намоён этганча мумтоз шаклларга замонавий тус беришга уринишади. Музей фонди ва экспозициядаги амалий санъат намуналарининг асосий қисми ХХ асрга тегишли бўлсада, XIX аср ва ундан аввалги асрларга тегишлилари ҳам йўқ эмас. Марғилон, Бухоро, Самарқанд, Наманган ва Ўзбекистоннинг бошқа шаҳарларида қўлда тўқиладиган матолар юз йиллардан буён хорижлик мода ишқибозлари томонидан севимли мато сифатида қўлланилиб келинмоқда.


Тайванда карантинни бузган йигит 51,5 минг доллар жаримага тортилди – Bugun.uz\nЖаҳон - 20:26 · 18.04.2022\nТайванда карантинни бузган йигит 51,5 минг доллар жаримага тортилди\nТайван шимолидаги Синбей шаҳри соғлиқни сақлаш идоралари 18 ёшли ўсмирга карантин қоидаларини бузгани учун рекорд даражада жарима белгилади. Бу ҳақда «ТАСС» хабар берди.\nФото: «Focus Taiwan»\nМаълум қилинишича, эндиликда ўсмирнинг оиласи 1,5 миллион Тайван доллари (51,5 минг доллар) тўлаши керак бўлади. Коронавирус тести ижобий чиққан ўсмир 10 кунлик уй карантини режимини бузган. Дам олиш кунларида у дўстлари билан баскетбол ўйнашга ва қиз дўстига совға сотиб олишга борган, унга ҳам инфекция юққан.\nТаъкидланишича, дастлаб йигит уйдан чиқиб кетганини инкор этишга уринган. Бироқ полиция ва шифокорлар далил сифатида унинг ижтимоий тармоқларда эълон қилинган «саргузаштлари» акс этган суратларни келтирган. Ушбу расмларнинг скриншотлари интернет фойдаланувчиларидан бири томонидан расмий идораларга юборилган.\nЙигитнинг ўзи COVID-19 билан касалланган беморларнинг жойлашувини кузатиш дастури сабабли телефонини уйда қолдирган. Суратга тушиш учун бошқа смартфондан фойдаланган. Тайванда унга нисбатан белгиланган жарима пандемия бошланганидан бери рекордга даражадаги жарима ҳисобланади.\nАввалроқ Тайванда ковиднинг лабораториядан тарқалганини исботлаши мумкин бўлган ҳолат юз берганди.


Блогер: Тошкент-Андижон йўналишидаги поездда ички маданиятга эҳтиёж юқори\n12:04 / 31.12.2016\nЎзбекистон турли соҳалар бўйича катта ютуқларга эришмоқда. Буни амалга оширилаётган ишлардан ҳам гувоҳ бўлиш мумкин. Тошкент-Андижон йўналишида ишга туширилган темир йўл линияси ҳам олиб борилаётган ана шундай ислоҳотларнинг ёрқин намунаси. Жорий йилнинг 17 октябридан бошлаб Тошкентдан Андижонга қўшимча поезд ҳаракатлана бошлади. Бу ҳам аҳолига қўшича қулайлик туғдириш мақсадида амалга оширилди.\nАммо айрим ҳолатлар кишини ташвишга солади. Бундай дейишимизга асос бор. Блогерлардан бири томонидан кўрсатиб ўтилган айрим воқеликлар бугун тилга олаётган мавзуимизни кўтаришга туртки бўлди. Блогернинг айтишича, Тошкентдаги вокзалда 9та чиптахона ишлаётган бўлиб, у ердан чипта олмоқчи бўлганлар сони кўп. Аммо навбатда туриш, тартиб-интизом масаласи кишини ташвишга солади.\nБундан ташқари, блогернинг фикр билдиришича, чипталарни электрон тарзда сотиб олиш мумкин, аммо шунда ҳам чиптахона олдига келиб, тартибсиз навбат қаторидан жой олиш керак. Қўшимчасига онлайн харид учун 2 фоиз комиссион тўловни амалга ошириш керак.\n"Поезд ичида хизмат кўрсатиш сифати паст. Борт кузатувчиларининг муомаласи киши кўнглини хира қилади", деб ёзади блогер. “Тушлик тарқатилди, лекин қошиқ-санчқи ва чойни ўзимиз сўраб олдик, шунда ҳам 10 дақиқадан кейин келди”, деб вазиятга ойдинлик киритган у.\nБлогер ўз фикрига хулоса ясар экан, мазкур йўналишда қатновчи поезддаги санитария-гигиена масалалари жойидалиги, пойтахтдан водийга машинада юргандан кўра, шу поездда бориш қулайлиги, бунинг учун тўловларнинг барча шакли қабул қилиниши, бироқ хизмат кўрсатиш сифатининг пастлигини айтиб ўтган.\nУмумий хулоса шуки, биз ривожланмоқчимизми, дунёнинг тараққий этган давлатлари қаторидан ўрин олмоқчимизми, шунга яраша ички маданият, дунёқараш ва кенг фикрлилик талаб этилади.\nТаҳририят: Бу вазиятга масъул ташкилот "Ўзтемирйўловчи" АЖ сайт таҳририяти билан боғланилди ва ташкилотдагилар блогернинг даъволари асоссиз эканини билдирди. Хусусан, шикоятдаги онлайн харид учун 2 фоиз комиссион тўлов компания томонидан эмас, воситачи томонидан ечиб олинадиган одатий хизмат ҳақи экани айтилди. Компаниядагилар бу айбловнинг бошқа бир қатор жиҳатларини инкор этиб, 3 январь куни раддия эълон қилади.


Қашқадарёда ўқитувчи ота 2 ёшли ўғлини уриб, унинг кўзларини ўйиб олишга ҳаракат қилди — Sof.uz\nҚашқадарёда ўқитувчи ота 2 ёшли ўғлини уриб, унинг кўзларини ўйиб олишга ҳаракат қилди\n28.09 08:52 370 Ўзбекистон\nҚашқадарё вилояти Деҳқонобод тумани Теракли қишлоғида истиқомат қилувчи 1980 йилда туғилган фуқаро Д. Ш. ўзининг 2019 йилда туғилган ўғли Ҳумоюн Эшқобиловнинг жонига қасд қилишга урингани айтилмоқда. Бу ҳақда “Nasafnews” хабар қилмоқда.\nВоқеанинг дастлабки тафсилотларини ўрганган сайт мухбирининг айтишича, ҳозирда болакай Республика шошилинч тиббий ёрдам илмий маркази Қарши филиалидаги бўлимда кома ҳолатида. Унга шифокорлар имкон борича ёрдам қилшмоқда. Аммо боланинг аҳволи жуда оғир.\n“2 нафар фарзандим бор. Турмуш ўртоғим 2 та мактабда дарс беради. Воқеа содир бўлган куни соат 4 ёки 5 атрофида ишдан қайтди. Икки боламнинг бирови бешикда эди. Бирови ерда эди. Мен эрим қараб туради деб ўйлаб, ташқарига чиқдим ва молларга қарадим. 20 дақиқа ичида боламни отаси уриб, кўзини кўр қилиб, маз суртган. Икки кўзини роса кўрмайдиган даражага олиб келган. Буғиб, бошига қаттиқ урган. Олдида турган тикув машинасига урган, бола отилиб кетган. Кейин кўрпача ўраб, ҳушидан кетказиб, тўғри қилиб ётқизиб қўйибди. Кирсам болам кўкариб, яхлаб қолган экан. Икки соат боламни ҳамма жойини ўқаладим. Ўзим ҳам қўрқиб қолиб, ҳеч кимга чиқиб дардимни айта олмадим” ,- дея йиғлаб гапиради болакайнинг онаси Сожида Жовлиева.\n“Шу куни тонг отишини Худодан сўраб ўтказдим. Эрталаб эрим ишга кетгандан кейин қайнопамдан илтимос қилиб телефон сўрадим. Укамга телефон қилиб, уни чақирдим. Укам келиб мени ва боламни шифохонага олиб кетди. Шундан кейин маҳалла раисидан сўраб, Қаршидаги тез ёрдамга бордик. Шифокорлар ҳам боланинг аҳволи оғирлигини кўриб, “ҳар нарсага тайёр бўлиб туринглар” деб айтди” , – дейди болакайнинг онаси Сожида Жовлиева.\n“Nasafnews” мухбири 2 ёшли бола даволанаётган бўлимга борди. Бўлимда у ўта оғир аҳволда эди. Қолаверса, бўйин соҳалари кўкарган, оғиз қисми ва кўзларига оғир тан жароҳатлари етказилгани, бола ҳушсиз, кома ҳолатида эканига гувоҳ бўлди.\n“Шифохонага 23 сентябрь куни олиб келинди. Онасининг сўзига қараганда, икки кун олдин ўз отаси болани уйида бўғиб, жонига қасд қилмоқчи бўлган. Олиб келинганда бола ҳушсиз, кома ҳолатида , ҳеч қандай ҳаракат йўқ эди. Бошларида шишиш, юзлари кўкариб, бўйнининг тагида кўкаришлар борлигини кўрдик.\nШу кунгача ҳамма керакли тиббий хизматни кўрсатдик”, -дейди болакайга тиббий муолажа кўрсатган шифокор Барат Бободўстов.\nШифокорнинг айтишича болага, ёпиқ қўшма жароҳат,ёпиқ калла мия шикастланиши, бош миянинг лат ейиши, қон қуйилиши , мия шишиши ва мия комаси, ўткир нафас етишмовчилигининг иккинчи даражаси билан ташхис қўйилган. Ҳозир ҳам аҳволи оғир.\n“Опам бизнинг Бойқўрғон маҳалласидан Теракли маҳалласига турмуш чиққан. 2 нафар боласи бор. 1 ва 2 ёшли. Катта ўғли Ҳумоённи отаси уриб, оғир тан жароҳати етказди. Шифокорлар “операция қилсак, омон қолмаслиги мумкин” деб айтмоқда. Воқеадан аввал опамни 3 кун қийнаб, уйида олиб ўтирган. «Агар ички ишларга ёки уйдагиларга хабар берсанг, иккинчи болангдан ҳам айриласан» деб айтган. Ички ишлар бошқармаси ходимларига чиқдик. Улар бир марта келиб, кейин воқеа билан умуман қизиқмай қўйишди”, – дейди аёлнинг укаси Жаҳонгир Жовлиев.\n“Nasafnews” мухбири воқеа юзасидан видеорепортаж ҳам тайёрлади. Видеода ҳолат бўйича аёл унинг укаси ва отаси ҳолат ҳақида кўпроқ маълумот беради.\nБиз ҳолат юзасидан айбдорга қонуний чора кўрилиши, бу масалага кенг жамоатчилик бефарқ қармаслигини тарафдоримиз. Чунки Қашқадарёда аёллар ва болаларга бўлаётган тазйиқлар кундан кунга кўпайиб бормоқда.\nБугун, 08:26 471\n19:24 2 Ўзбекистон\nБугун, 16:13 58 Ўзбекистон\nБугун, 16:04 180 Ўзбекистон


Canalys: 3-чоракда планшет етказиб бериш ҳажми ўтган йилга нисбатан 15% га камайди - Terabayt.Uz\nCanalys: 3-чоракда планшет етказиб бериш ҳажми ўтган йилга нисбатан 15% га камайди\nЎтган йилдаги кескин ўсишдан сўнг, июль-сентябрь ойларида планшетлар етказиб бериш 2020 йилнинг учинчи чорагига нисбатан 15% га камайди. Canalys маълумотларига кўра, 2021 йилнинг учинчи чорагида жами 37.7 миллион планшет етказиб берилган бўлса, бир йил аввал бу кўрсаткич 44,3 миллион донани ташкил этган эди.\nЎҚИНГ: Canalys: Смартфон етказиб бериш бўйича 3-чоракда Samsung етакчи бўлди\nApple бу даврда 15.2 миллион палншет етказиб бериб, 40.4% бозор улуши билан ҳали ҳам етакчи бўлиб турибди. Samsung 7.2 миллион планшет етказиб берган ҳамда 19.1% бозор улуши билан иккинчи, Lenovo эса 4.3 миллион дона планшет етказиб бериб, бозорнинг 11.3% улуши билан учинчи ўринга жойлашган.\nAmazon 2.8 миллион ва Huawei 2.5 миллион планшет етказиб бериб, кучли бешликни якунлаб турибди. Бироқ ҳар икки компаниянинг бозор улуши ҳар йили сезиларли даражада пасайиб бормоқда. Amazon ўз бозори улушини 44,5% ни, Huawei эса 50,9% ни йўқотди.\nМинтақага қараб, Осиё-Тинч океани минтақасидан ташқари барча асосий ҳудудларда планшетлар етказиб бериш ҳажмида пасайиш кузатилган. Осиё-Тинч океани ҳудудида учинчи чоракда планшет етказиб бериш ҳажми 23% ўсгани қайд этдилди, бироқ Европада ушбу кўрсаткич ўтган йилнинг шу даврига нисбатан 27% га камайган.\nCanalys Осиё-Тинч океани ҳудудидан ташқари кўпгина минтақаларда планшетларга талабнинг паст бўлишини тахмин қилмоқда.\nЎҚИНГ: Canalys: Компьютер етказиб бериш 3-чоракда 5% га ошди\n#Планшетлар #Canalys таҳлил компанияси


Туберган лоласи — ekolog\nЛоладошлар оиласининг мазкур вакили Жануби-ғарбий Помир-Олойдаги камёб, йўқолиш арафасида турган гул ҳисобланади.\nАдирларда ва тоғларнинг пастки қисмидаги ола жинсли ва соз тупроқли ёнбағирларда, кўпинча пистазорларда ўсади. Туберган лоласи бўйи 10–30 см га етадиган кўп йиллик, пиёзли ўтдир. Пиёзи тухумсимон, диаметри 3–5 см, қобиғи жигарранг ёки қўнғир, ички томони тўрсимон-чалкаш, момиқ тукли. Барглари 3-4 тадан бўлиб, гулига нисбатан узундир. Гуллари якка, йирик, диаметри 6–7 см, қизил, туби қора, оч сариқ, гардишсимон доғли. Чангчи иплари қора, чангдонлари бинафша рангли. Апрель ойида гуллаб, меваси июнь–июль ойларида етилади.\nМазкур лолалар Сурхондарё вилояти Ҳисор тизмасининг Бойсун тоғларида, Сина қишлоғи атрофи ва Тўпаланг дарёси ҳавзасида, Боботоғ ва Кўҳитанг тизмаларида тарқалган. Ўзбекистондан ташқарида Тожикистонда ҳам учрайди. Лола уруғи ҳамда пиёзидан кўпаяди. Аҳоли томонидан гулларининг кўп миқдорда узиб олиниши ва чорва моллари боқилиши туфайли ўсимлик сони тобора камайиб бормоқда.\nЎзР ФА Ботаника боғида 1955 йилдан буён экиб ўстирилади. Айрим популяциялари Сурхон давлат қўриқхонасида муҳофаза остига олинган. Табиатдан янги ўсиб турган ерларини қидириб топиш лозим.\nСув муаммоси: Биргина қудуққа қараб қолган маҳалла тақдирига ким масъул?


Илмий-техник ахборот маркази\nИлмий-техник ахборот маркази директори\n2019 йил 11 декабрда инновацион ривожланиш вазири И.Абдурахмоновнинг буйруғи билан Илмий-техник ахборот маркази ўз фаолиятини бошлади. Марказ Ўзбекистон Республикаси Президентининг "Ўзбекистон Республикаси Инновацион ривожланиш вазирлиги фаолиятини ташкил этиш тўғрисида"ги 2017 йил 30 ноябрдаги ПФ-3416-сонли фармонига асосан вазирлик тузилмасига киритилган.\nАсосий мақсад – илмий ва техник ахборотнинг давлат тизимини такомиллаштириш. Шу билан бирга, дастлабки босқичда марказ тўртта асосий вазифани бажаради:\nИлмий-техник ахборотнинг маълумотлар базасини шакллантириш ва илмий-инновацион фаолият самарадорлигини ҳар томонлама таҳлил қилиш;\nИнновацион ривожланиш бўйича йиллик Миллий ҳисобот учун материаллар тайёрлаш.\nХорижий экспертларни жалб қилган ҳолда молиялаштириш учун тақдим этилган ИТИ ва ИТТКИ лойиҳаларнинг илмий-техник экспертизасини ўтказишнинг самарали механизмларини ишлаб чиқиш;\nИлмий ва техник ахборот алмашиш соҳасида халқаро ҳамкорликни ривожлантириш.\nШунингдек марказ халқаро баҳолаш тартибларини амалга ошириш учун зарур бўлган маълумотлар ва кўрсаткичлар, фан ва инновацияларнинг ривожланиш даражаси бўйича, шу жумладан, Глобал инновацион индексда (GlobalInnovationIndex — GII) Ўзбекистоннинг ўрнини аниқлаш учун тайёрлайди.\nИлмий ва инновацион фаолиятни ривожлантиришни бошқариш нуқтаи назаридан, Марказ стратегик ва тезкор қарорларни қабул қилиш жараёнларини юқори сифатли ахборот билан таъминлашни амалга оширишда асосий рол ўйнайди.\n2020 йилнинг асосий натижалари.\n2017 йилдан 2019 йилга қадар давлат бюджетидан молиялаштириладиган илмий ва инновацион лойиҳалар бўйича ҳисобот ҳужжатларининг электрон версиялари, маълумотлар базаси шакллантирилди (1500 дан ортиқ лойиҳалар бўйича 4500 дан ортиқ ҳисоботлар). Тўпланган ҳисоботлар асосида иш самарадорлиги таҳлили ўтказилиб, тижоратлаштириш имкониятига эга бўлган илмий-техник фаолият натижалари аниқланди.\nШунингдек Марказ амалга оширилаётган илмий ва инновацион лойиҳаларни мониторинг қилиш бўйича Вазирлик билан ҳамкорликда фаолият юритади: бажарилган ишларни режа асосида Scopus маълумотлар базаси ва бошқа ҳисобот ҳужжатларида келтирилган нашрларнинг лойиҳа мавзуларига мувофиқлиги ва мавжудлигини таҳлил қилади, илмий ва инновацион лойиҳаларни молиялаштириш учун келиб тушаётган аризаларни техник экспертизадан ўтказади.\nИлм-фан соҳаларига, шу жумладан мамлакатда ва дунёдаги энг янги инновацион технологиялар ва илмий ишланмалар бўйича дайжестлар ва бюллетенларни, шунингдек 2017-2020 йилларда Ўзбекистон Республикасининг Фан бўйича миллий маърузасини тайёрлаш бўйича ахборот-таҳлилий ишлар олиб борилмоқда.\nҲар куни COVID-19га қарши вакциналар ишлаб чиқиш тўғрисида дайжестлар тайёрланади ва нашр этилади.\nИлмий-техник ташкилотларнинг етакчи маълумотлар базаларига, масалан SpringerLink (Springer Nature), Clinical Key (Elsevier), Wiley (John Wiley & Sons, Inc.) ва бошқа тизимларга кириш имконияти таъминланди, мунтазам ўқув вебинарлар ўтказилиб, техник ёрдам кўрсатилиб келимоқда.\nЕвропа Иттифоқининг илмий ва инновацион ҳамжамиятга илмий тадқиқот ва технологияларни ривожлантириш бўйича "Horizon Europe" 9-доиравий дастурининг танлов ва тадбирларида иштирок этишга кўмаклашиш бўйича Ўзбекистондаги миллий координаторнинг ваколатхонасини мустаҳкамлаш ишлари олиб борилмоқда.\nЮНEСКОнинг Ўзбекистондаги ваколатхонаси учун Ўзбекистон ҳудудларининг илмий техник ва инновацион салоҳиятини таҳлил қилиш ишларни амалга ошириш бўйича UNESCO IsDB project "UNESCO Global Observatory of Science, Technology and Innovation Policy Instruments towards strengthening inclusive Science, Technology, Innovation Systems for the Sustainable Development Goals" лойиҳа доирасига 37 минг АҚШ доллари миқдорида хизматлар кўрсатиш тўғрисида шартнома имзоланди.\nМаҳаллий олимлар ва тадқиқотчиларнинг инглиз тилидаги билим ва кўникмаларини оширишга қаратилган «English for Science» бепул ўқув курслари лойиҳаси ишга туширилди.\n2021 йилда амалга ошириладиган устувор вазифалар.\nДавлат бюджетидан молиялаштириладиган илмий ва инновацион лойиҳалар бўйича ҳисобот ҳужжатларининг электрон нусхаларини онлайн қабул қилиш ва рўйхатдан ўтказишни таъминлайдиган махсус электрон платформани ишлаб чиқиш ва жорий этиш.\nМамлакатдаги илм-фан ва инновация соҳасининг ривожланиш кўрсаткичлари ва статистик маълумотларини йиғиш, қайта ишлаш ва тақдим этишни оптималлаштириш, ихтисослаштирилган ахборот-таҳлил тизимини ишлаб чиқиш ва жорий этиш.\nХорижий мамлакатларнинг йирик халқаро илмий фондлари ва ихтисослашган ташкилотларининг илмий ва инновацион лойиҳаларни илмий-техник экспертизасини танлаш ва ўтказиш бўйича тажрибасини батафсил ўрганиш.\nДоимий равишда мамлакатда ва дунёда илм-фан ва инновация соҳасини янада ривожлантириш тенденцияларини юқори даражада (сифатли ва миқдорий) тизимли таҳлилини олиб бориш.\nМаҳаллий олимларнинг нашр фаолиятини ошириш ва илмий-техник ахборотнинг халқаро базаларида илмий журналларни тарғиб қилиш бўйича чора-тадбирларни амалга ошириш.\nМаҳаллий олимларнинг нашр фаолиятини фаоллаштириш ва илмий журналларни халқаро илмий-техник маълумот базаларида тарғиб қилиш бўйича тадбирларни амалга ошириш.\nЎзбекистон ва халқаро илмий жамоатчилик вакиллари, маҳаллий илм-фан ютуқлари, сўнгги воқеалар ва режалаштирилган илмий тадбирлар билан яқиндан танишиш имкониятини берадиган Миллий илмий веб-портални ишлаб чиқиш ва ишга тушириш. Шунингдек, Порталда Ўзбекистон Республикасининг илмий-техник ва инновацион салоҳиятини акс эттирувчи маълумот ва ахбороти жойлаштирилади.\nУмуман олганда, мазкур Марказ Марказий Осиё минтақасида илм-фан ва инновация соҳасида етакчи интеллектуал агентликка айланиш учун барча шарт-шароитларга эга бўлган, халқаро миқёсда ахборот-таҳлилий хизматлар кўрсатиш имкониятларига эга.


Ўзбекистон Республикаси Президентининг янги маслаҳатчиси пайдо бўлди\n15 Aprel 17:41 Сиёсат\nБОШҚАРУВ ЛАВОЗИМ МАСЛАҲАТЧИ ПРЕЗИДЕНТ ТАЙИНЛАШ\nЎзбекистон Республикаси Президенти девонида раҳбариятда кадрлар ўзгарди.\nНодиржон Халбўтаев Президентнинг ёшлар, фан, таълим, соғлиқни сақлаш, маданият ва спорт масалалари бўйича маслаҳатчиси ўринбосари этиб тайинланди.\nБунгача Ўзбекистон Ёзувчилар уюшмаси раисининг биринчи ўринбосари лавозимида ишлаб келган.\nПрезидентнинг собиқ маслаҳатчиси ўринбосари Дилшод Кенжаев бошқа ишга ўтгани муносабати билан ўз лавозимини тарк этди.\nЭслатиб ўтамиз, 2021-йил феврал ойида Халқ таълими вазирининг собиқ ўринбосари Дилшод Кенжаев Президентнинг ёшлар, фан, таълим, соғлиқни сақлаш, маданият ва спорт масалалари бўйича маслаҳатчиси ўринбосари этиб тайинланган эди.\nАйни пайтда ташқи ишлар вазирининг собиқ ўринбосари Абдужаббор Абдувоҳидов президентнинг ёшлар, фан, таълим, соғлиқни сақлаш ва спорт масалалари бўйича маслаҳатчиси лавозимида ишлаб келмоқда.\nЎзбекистон Ташқи ишлар вазирлиги полшалик журналистдан узр сўради\nТошкент вилоятида иккита туманни ривожлантириш режалаштирилган


11:40 09.10.2015 (Янгиланган 18:57 09.10.2015) Ҳавола олиш\nРоссия МВ ўринбосари Анатолий Антонов, 7-8 октябрда Ўзбекистон ТИВ ва МВда, мамлакатлар хавфсизлиги ва ҳарбий ҳамкорликни ривожлантириш борасида музокаралар ўтказди.\nТОШКЕНТ, 9 окт – Sputnik. Сергей Шойгу топшириғи билан МВ вакили Антонов Ўзбекистон мудофаа вазири генерал-полковник Қобул Бердиевни Москвага таклиф қилди. Бердиев Москвага ўзига қулай бўлган вақтда келади, деб хабар берди Sputnik мухбирига Ўзбекистон МВ.\nАнтоновнинг фикрига кўра Россия ва Ўзбекистон дўстликка “маҳкум” қилинган, ва уларнинг бошқа иложи йўқ. Шунинг учун, стратегик ҳамкорлик ва мудофаа вазирликлари алоқаларини амалий ишлар билан ривожлантириш керак, ваҳоланки, бугунги кунда икки мамлакатга бир хил чақириқ ва таҳдидлар хавф солмоқда.\nХусусан, Антонов Ўзбекистонлик ҳамкасабаларига Россиянинг ШҲТ давлатлари Мудофаа вазирликларининг ҳарбий ҳамкорлигини ўзаро мувофиқлаштириш, маълумот алмашиш ва маслаҳатлар ўтказиш ташаббуси ҳақида батафсил маълумот берди.\nРоссия вакили, яна кадрлар таёрлаш, ҳарбий хавфсизлик ва ҳарбий техник соҳаларда хамкорликни фаоллаштиришни таклиф қилди. Ўзбекистон МВ вакилларини Россия МВ томонидан ўтказилаётган ҳар хил Халқаро ҳарбий ўйинлар, Москвада Халқаро хавфсизлаик анжумани каби тадбирларга таклиф қилди.\nШу қаторда, Антонов, Ўзбекистон расмийлари илтимосига биноан, Россия Сурияда “ИД” ҳарбий гуруҳларига қарши олиб борилаётган ҳатти-ҳаракатларга изоҳ берди.\nУчрашув натижасида томонлар ҳамкорликни ривожлантиришда ўзаро катта интилиш борлигини таъкидлашди. Бир қатор қабул қилинган қарорлар бунинг далили бўлди.


Москва ва Тошкент "Спутник V"ни Ўзбекистонда ишлаб чиқаришга келишган\n19 май 2022, Тошкент вақти: 03:21\nЎзбекистон ва Россия "Спутник V" вакцинасини Ўзбекистонда ишлаб чиқаришга келишиб олган.\nПрепаратни ишлаб чиқариш учун жой ҳам танлаб олинган.\nБу ҳақда Россия Соғлиқни сақлаш вазири Михаил Мурашко маълум қилган.\n"Россия Федерацияси президенти Владимир Путин ва Ўзбекистон президенти берган топшириғи доирасида "Спутник V"ни Ўзбекистонда ишлаб чиқаришга келишиб олдик", деган Мурашко РИА "Новости" агентлигига.\nРоссия вакцинасининг биринчи партияси Ўзбекистонга 23 апрел куни етказиб берилган эди.\n"Спутник V"нинг 50 минг дозалик иккинчи компоненти Тошкентга 27 апрел куни олиб келинган эди.\n"Спутник V" вакцинасининг коронавирусга қарши самарасига шубҳалар кучли.\nАргентина президенти Альберто Фернандез январь ва февраль ойларида икки дозада "Спутник V" вакцинаси билан эмлангандан сўнг апрелда Ковид-19га чалиниб қолганди.


Қирғизистонда Ҳизб ут-Тaҳрир халқаси фош этилгaни билдирилди\n07 май 2021, Тошкент вақти: 09:04\nҚирғизистон рaсмийлaри мaмлaкaт жaнубидaги Жaлолобод вилоятидa фaолият юритиб келгaн Ҳизб ут-Тaҳрир халқаси фош этилгaнини билдирди.\nДaвлaт хaвфсизлик миллий қўмитaсининг 23 мaрт куни эълон қилингaн бaёнотидa aйтилишичa, Сузоқ тумaнининг бир нечтa турғуни ушбу гуруҳгa aъзоликдa гумонлaниб ҳибсгa олингaн.\nГумонлaнувчилaр чет дaвлaтдa фaолият юритувчи экстремист гуруҳ билaн aлоқaдa бўлгaни aйтилмоқдa.\nҲибсгa олингaнлaрнинг шaхси ёки улaрнинг сони очиқлaнмaгaн.\nСўнгги ойлaрдa Қирғизистондa тaқиқлaнгaн исломий гуруҳлaр aъзолaри ҳибсгa олинaётгaни ҳaқидaги хaбaрлaр тез-тез учрaмоқдa.\nМaмлaкaт рaсмийлaри Aл Қоидa вa “Исломий дaвлaт” гуруҳлари Ҳизб ут-Тaҳрир ёрдaмидa қирғиз ёшлaрини рaдикaллaштириб, Сурия вa Ироқдa жaнг қилишгa чaқирмоқчи экaнини aйтaдилaр.\nМaркaзий Осиё дaвлaтлaридa тaқиқлaнгaн Ҳизб ут-Тaҳрир гуруҳи ўзини фaқaт тинч мaқсaдлaрни кўзлaшини aйтиб келaди.


“Ҳумо арена”нинг очилиш маросими бўлиб ўтди\n2019 йил 15 март. Бу кун ўзбек спорти тарихида унутилмас саналардан бири сифатида ёдимизда қолади. Бироз аввал ўз бағрига 12 500 мухлисларни сиғдира оладиган “Ҳумо арена”нинг тантанали очилиш маросими бўлиб ўтди.\nЮртбошимиз Шавкат Мирзиёев ташаббуслари билан қурилган мазкур спорт объекти Марказий Осиёда ягона бўлиб, сўнгги жаҳон стандартларига тўлақонли жавоб беради. Тантанали очилиш маросимида Ўзбекистон Республикаси Президенти Шавкат Мирзиёевнинг ўзлари ҳам иштирок этгани воқелик не чоғли аҳамиятли эканини англатмоқда.\n“Юртимизнинг барча ҳудудларида, ҳатто олис туманларда замонавий ва оммабоп спорт инфратузилмаси яратилмоқда. Жисмоний тарбия ва спорт билан шуғулланувчилар сони ошиб бормоқда. Кейинги икки йилда Ўзбекистон спортчилари халқаро мусобақаларда мингдан зиёд, шу жумладан, 400 дан ортиқ олтин медалларни қўлга киритди. Ватанимиз спортчилари фигурали учиш, хоккей, тоғ чанғиси, фристайл, сноуборд каби энг томошабоп қишки спорт турларида ҳам муносиб иштирок этишларига интилмоқдамиз. Фристайл бўйича қишки Олимпия ўйинлари ва жаҳон чемпионатларидаги олтин медаллар, фигурали учиш бўйича Осиё ўйинлари ва бошқа халқаро мусобақаларда қўлга киритилган етмишдан ортиқ медал бу борадаги ютуқларимиздир. Биз ушбу шонли спорт анъаналарини давом эттиришни бурчимиз деб биламиз”, – деди Ўзбекистон Республикаси Президенти Шавкат Мирзиёев.\nШундан сўнг аренани фойдаланишга топшириш учун рамзий калит топширилди. Тадбирнинг давоми шунинг билан тантанали очилиш маросимига уланиб кетди. Мазкур тантанали маросимда Ўзбекистон Миллий Олимпия қўмитаси раҳбарияти ҳам иштирок этди.\nТашкилотчилар томонидан саҳналаштирилган бадиий чиқишлар йиғилган мухлисларга бир олам қувонч бағишлади. Маросим давомида ўзбек, рус хоккейининг фахрий юлдузлари ва ёш ўзбек хоккейчилари иштирокида кичик ўйин ўтказилди. Бундай ўйиннинг ташкил этилиши эртага хоккейимиз келажаги бўладиган ёш клюшка усталарининг ўзлари танлаган спорт турига янада катта меҳр қўйишига замин яратади, албатта.\nМаросим давомида муз устида нафис учиш бўйича Олимпиада чемпиони Татьяна Навка ва унинг жамоаси тайёрлаган саҳна кўриниши тадбирни безаб берган чиқишлардан бўлди.\nШундан сўнг ўзбек ва рус эстрада юлдузлари ижросида ташкил қилинган концерт дастури байрам устига чинакам байрам бўлди.\nШу тариқа “Ҳумо арена” муз саройининг тантанали очилиш маросими ўз якунига етди. Умид қиламизки, ушбу муҳташам спорт иншоотининг бунёд этилиши мамлакатимизда қишки спорт турларининг ривожланишида, спортнинг оммавийлигини оширишда беқиёс аҳамият касб этади.


УЧТА МАКТАБДА ЎҚИГАНМАН\n- Мактаб даври хотираларингиздан гапириб берсангиз.\n- Энг гўзал хотираларим бошланғич синфларда ўқиган даврларим билан боғлиқ. Биринчи ўқитувчим, раҳматли Аҳмадали Обидийнинг ўта самимий қиёфаси ҳануз юрагим тўрида. У зот бирорта болага ўқрайиб қарагани, кимнидир жаҳл билан турткилаганини эслолмайман. “Аламазон ва унинг пиёдалари” деган қиссамда у кишини эслаб ўтганман. Ушбу асар қаҳрамони тоғдаги ғордан хазина топиш умидида йўлга отланар экан, агар бойиб кетса, марҳум ўқитувчиси Аҳмадали отага терак бўйи ҳайкал қурдиришни юрагига тугиб қўяди.\nБиз ўқувчилик давримизда жуда китобхон эдик, дарсдан кейин ўқиган китобларимиз ҳақида қайнаб-жўшиб суҳбатлашардик, баҳслашардик, гоҳо адабиёт ўқитувчимизни ҳам дарс мавзуидан чалғитиб, ўша кунларда қўлма-қўл юрган бирон-бир китобга муносабатини билишга қизиқардик. Ҳозир мактабларда бу нарса “эскилик сарқити”га айланиб қолган шекилли. Тағин билмадим...\n- Синфдошларингизни эслайсизми?\n- Синфдошларим энг жонажон дўстларим эди. Ҳозирда баъзилари бутунлай ўзгариб кетгандек туюлса-да, барибир уларни кўрганда баҳри-дилим очилади.\n- “2” баҳо олганмисиз?\n- Бешинчи-олтинчи синфларгача фақат аълога ўқиганман.“Фахрий ёрлиқ”ларим ҳануз сақланиб қолган. “Ғунча” журналида шеърим босилиб, ўзимни шоирликка бағишлаб яшай бошлаганимдан сўнг, бошим паст баҳолардан чиқмай қолганди. Ўрта мактаб аттестатида ҳам, техникум ва университет дипломлари иловасида ҳам баҳоларимнинг аксарият қисмини “уч”лар ташкил этади.\n- Шўх бола бўлганмисиз ёки “мўмин”ми?\n- Ўқитувчиларимнинг айтишича, чидаб бўлмас даражада тўпалончи бўлган эканман. Ўқишим туфайли эмас, ахлоқим чатоқлиги боис иккита мактабдан ҳайдалиб, охири учинчи мактабнинг кечки синфини соғ-саломат битирганман.\n- Биринчи ўқиган китобингиз?\n- “Алифбе” бўлган. Бадиий китобларга келсак, болаликда ўзбек халқ достонларини жуда қизиқиб ўқир эдим.\n- Илк ёзган шеърингиз?\n- Илк ёзган шеъримни эслолмасам-да, Машраб ҳақидаги ҳикоятлардан таъсирланиб, машрабона ғазалсимон сатрларни қоралаб юрганим эсимда. Кейин болалар учун ёзишга берилдим.\n- Мактабдаги муҳаббат масаласига қандай қарайсиз?\n- Мактабда севмаган, севилмаган ўқувчи топилса, уни ноёб шахс сифатида музейга қотириб қўйиш лозим бўлади. Ўзимга келсак, тўрт ёшимда бир келинчакни ниҳоятда яхши кўриб қолганман, унга суйкалганим суйкалган эди, бошқа қиз-жувоналр ўзлари эркалатмоқчи бўлишса ҳам, уларга сира эликмасдим.\nМактабда муҳаббат бор нарса, лекин у бизнинг давримиздаги сингари яширин бўлгани маъқул. Ҳозирги ўзаро хат ёзишувлар, баъзан тунлари чекка-чеккада учрашиб, пичирлашиб туришлар шахсан менга хунук кўринади. Шунақа эҳтиросий лаҳзалар туфайли кейинчалик кўп оилаларнинг турмушига совуқчилик тушаётганини кўп кўряпмиз. Муҳаббат қанча пинҳон бўлса, шунча ширин бўлади.\nСуҳбатдош: Сурайё ЗОҲИР.\n“Синфдош” журналининг 2003 йил 3 (25) сони.\nБОШНИ ДЎППИГА МОСЛАБ БЎЛМАЙДИ\n- Анвар ака, ўспиринликдан бошлаб киночилик, тракторчилик, далада табелчилик қилганингиз, сўнг Самарқанд Молия техникумида ўқиганингиздан хабардормиз. Шеър ёзишни қачондан бошлагансиз?\n- Асосан, 5-синфдан бошлаганман, 6-синфдалигимда “Ғунча” журналида “Шкафчам” деган шеърим илк марта эълон қилинган. Шу журналда ишловчи шоир Миразиз Аъзам мени хатлар орқали руҳлантириб турмаганида, бу “эрмак”дан ўша вақтлардаёқ воз кечиб юборишим ҳеч гап эмасди.\n- Шоир бўлганингизга қачон ишонч ҳосил қилгансиз?\n- Очиғи, шоирлигимга ҳануз ишонгим келмайди. Яна юз йилдан кейин ҳам халқимизга лоақал бирорта шеърим асқотиб қолсайди, деган ширин орзуда яшайман, холос. Майли, ҳозирча шартли равишда ўзимни “шоир” деб тура қолай.\n- “Болалар шоири” деган сўзни қай тарзда тушунасиз?\n- “Болага ўхшаган шоир”.\n- Афсуски, болалар адиблари ижодкорларимиз орасида жуда озчиликни ташкил этади...\n- Бу фақат бизда эмас, бутун жаҳонда шундай. Жанни Родарининг ёшига етиб ҳам болаларникига ўхшаган қалб билан яшаш, болалардек содда гапириш хусусиятини сақлаб қолмоқлик кам учрайдиган ҳодиса. Назаримда, катталар учун ёзаётган машҳур ижодкорларимиз ҳам юртимиз болалари олдида қарздордек. Умуман олганда-ку, ҳар бир жанрнинг ўз “мулла”, ўз “сўфи”лари бор, лекин улар баъзан бир-бирининг “масжиди”га кириб турса, бунинг сира ёмон жойи йўқ. Ойбек, Ғафур Ғулом, Ҳамид Олимжон, Шуҳрат, Миртемир каби улуғларимиз болалар учун ҳам ажойиб асарлар ёз- ган, таржималар қилишган.\n- Анвар Обиджон Тошкентга 35 ёшда келган ва шу маҳалгача Олтиариқда ёзиб, сандиққа босиб ташлаган асарларини чоп эттириб юрибди, деган гапларни эшитганмиз...\n- Бу гапларда жон бор десаям бўлади. Болаларга ва катталарга мўл- жалланган шеърларимнинг асосий қисми, “Аламазон ва унинг пиё- далари” асарим, “Олтин юракли Автобола”, “Ялтироқ тугма” қиссаларимнинг илк вариантлари, “Атрофимиздаги қизиқчилар”, “Ҳакка холанинг иғволари” янглиғ туркум ҳикояларим, “Қўнғироқли ёлғончи” пьесам, Уста Гулмат ғазалларининг қораламалари сингарилар Полосон қишлоғида дунёга келган.\n- “Мешполвон” асарингиз болалар орасида алоҳида шуҳрат қозонди, кино қилинди. Ҳозир “Маънавият” нашриётида тўртинчи бор (биттаси русча) чоп этилмоқда.\n- Бу қисса миллатимизнинг қонига сингиб кетган халқ достонлари оҳангида, бахшиларимизнинг ўта одми тилида ёзилгани боис, кичкинтойларнинг қалбига осонроқ кириб борган бўлса, ажабмас. Ҳа, ўзбек халқ достонларини лотин имлосида нашр этишни янги авлод маънавий қадриятларимизнинг ушбу бойлигидан узоқлашмай туриб, янада тезлатиш керак. Мустақиллигимизнинг устуни бўлган миллий ғурурни Гўрўғлию Алпомишларимиз, Кунтуғмишу Барчинойларимиз мурғак қалбларда мустаҳкамроқ шакллантиради. Бундай ноёб хазинани Тангримиз камдан-кам халққа берган.\n- Катталарга аталган, 1985 йилда чиққан “Кетмагил” китобингиздаги шеърларда эса ширин тил, чапани ташбеҳлар чарақлаб туриши, хусусан, талаба-ёшлар ўртасида анча шов-шув бўлган эди. Нега катталарга кам ёзадиган бўлиб қолдингиз?\n- Энди фалсафаси салмоқлироқ шеърлар ёзадиган ёшга етдим. Буни уддалашга саводим камлик қилаётгандай, кучим етмаётгандай. Юртимиз истиқлолга эришгач, ўша кичкина исёнкорлик ҳам сўнди, шекилли. Ишқий шеърларга келсак, юқорида айтганимдек, улар асосан қишлоқда, қирчиллама йигитлик давримда битилган. Юракни қиймакабоб қиладиган ўша ўтларни ҳозир қаёқдан топай, укагинам?\n- Тоши оғир гапларни айтишга ожизман дейсиз-у, лекин бир сатрлик “Игнабарг шеърлар”ингиздаям залворли фикрлар, ғалати-ғалати киноялар яширинган.\n- Бу ҳам шунчаки бир изланиш-да! Барибир катта шоирларимизнинг, ҳатто, айрим ёш шоирларнинг шеърларини ўқиганим сайин, ўзимнинг ёзганларимдан кўнглим қолиб бораверади.\n- Аммо, ҳажвчиликда ўзингизни ўта дадил сезсангиз керак, а?\n- Ҳар қалай, болалар адабиётидаги каби, бу жанрда ҳам “рақобатчилар”им кам. Озчиликнинг ичида ярқ этиб кўриниш осонроқ. Танқидни ҳам камроқ эшитасан.\n- Танқидга қандай қарайсиз?\n- Агар танқидни шу соҳада зўр асарлар яратган, ҳаётда менга самимий муносабатда бўлган кишилардан эшитсам, жиддий қабул қиламан. Масалан, ҳажвчиликда Саид Аҳмад ёки Неъмат Аминов каби устозларнинг даккиси жароҳатли бўлиши аниқ. Лекин ўзининг нархи қанчалигини аниқлаб улгурмагани ҳолда, қаламини қиличдек ўқталишдан завқланадиган айрим кимсалар почадан кириб олган пашшадек шимнинг ичида ғимирлай бошласа, бор-йўғи сал ғашинг келиши мумкин. Йўлбарсдан ярадор бўлиш ҳам фахрли. Пашша, ҳатто, нафратга арзимайди.\n- “Олтиариқ ҳангомалари” китобингиз тез тилга тушди, “Замин” мукофотига сазовор бўлди. Ундаги ҳангомаларнинг ҳаётийси кўп- роқми ё тўқимасими?\n- Китобдаги ҳангомаларнинг бештадан тўрттаси ҳаётий...\n- Асарларингизда ҳам, “Қайтмас” видеофилмида ҳам Олтиариқнинг бодринг ва турпларини кенг “реклама” қилгансиз. Олтиариқлик деҳқонлар сизга гонорар тўлаб туришадими?\n- Олтиариқлик деҳқонларнинг чўнтаги қанча қаппайса, бу менинг ҳам шунчалик бойиганим. Уларнинг тўйларида қатнашаман, дастурхонларидаги ноз-неъматларидан баҳраманд бўламан. Баъзилари тўн кийдиришади.\n-Ҳозир нималар ёзяпсиз?\n- Илгари ёзганларимни тартибга солиш ниятидаман. Гоҳ болалар, гоҳ катталар учун, кичикроқ бўлса ҳам шеър ва ҳажвиялар, телесценарийлар битиб турибман. Бундан ташқари, кечган умрим ҳақида, ҳаётда учраган яхши-тузук одамлар тўғрисида эсга келганини қоралашга уриняпман.\n- Сиз телерадиокомпанияда қўшиқчилик кенгаши аъзосисиз. Кейинги пайтларда яратилаётган қўшиқлар, айниқса, эстрада қўшиқлари орасида савияси пастлари кўплиги ҳақидаги фикрларга қўши- ласизми?\n- Бундай фикрлар йўқ жойдан пайдо бўлмайди. Бадиий кенгаш аъзолари савияси ўта паст қўшиқларни телерадиокомпания тизимидаги каналларга умуман яқинлаштирмайди. Айни чоғда, эндигина йўлини топаётган, айниқса, вилоятлапрда яшайдиган ёшларнинг кичикроқ камчиликларидан кўз юмиб, уларни қўллаб-қувватлашга ҳам ҳаракат қилинади. Бизда эстрада кенгроқ ёйила бошлаганига кўп вақт ўтгани йўқ. Кечагина ранда ушлашни ўрганган шогирддан унинг устаси ясаган эшикнинг сифатини талаб қилиш ноўриндек туюлади.\n- Баъзи бастакор ва хонандалар олдин мусиқа яратиб, кейин унга шеър қидирар эмиш.\n- Бу энди ғирт ғайритабиий ҳол. Одатда, бозорга бориб, бошимизга мос дўппини танлаймиз. Тайёр мусиқага шеър ахтариш эса бошни дўппига мослашга уринишдек аҳмоқона иш.\n- Бешта ўғлингиз бор. Қизингиз йўқлигидан ўксинмайсизми?\n- Худонинг ишидан ўксиниб бўларканми? Учта келиним бор, ҳаммасини қизимдек кўраман.\n- “Афанди” газетаси Анвар Обиджон ниҳоят уйига телефон туширганмиш, аммо рақамини ҳеч кимга айтмаётган эмиш, деб хабар тарқатди. Ўша рақамни билсак бўладими?\n- Бўлади. Ҳм... Олдида иккита икки, охирида битта тўрт. Охирида яна саккиз, нол, учга ўхшаш рақамлар ҳам бор шекилли.\n- Тушунарли... Энди “Даракчи” газетаси ва унинг мухлисларига тилакларингизни айтсангиз.\n- “Даракчи”жон узоқдан-узоқ тарихга, юксакдан-юксак маданиятга эга бўлган халқимизнинг турмушига янада чуқурроқ кириб бораверсин. Мухлисларнинг ҳеч бири дард кўрмасин, “Да- ракчи”жоннинг икки сони оралиғида битта китоб ҳам ўқиб туриш шавқига мушарраф бўлаверишсин.\n“Даракчи” газетасининг 2003 йил 20 март сони.\nБАЧКАНАЛИК ЎЗИНИ ЎЗИ ЎЛДИРАДИ\nЎзбекистон халқ шоири Анвар Обиджон билан ҳажв мавзусида суҳбат\n- Анвар ака, суҳбатни энг содда гапдан бошлайлик. Сиз кулгининг ҳаётдаги ўрнини қандай баҳолайсиз?\n- Кулги инсон учун сув билан ҳаводек зарур десам, балки муболағага ўхшаб кетар. Аммо ҳаётни кулгисиз тасаввур қилиш қийин. Қадим Шарқ табобатида вақти чоғликнинг танага ёқимчиллиги ҳақида кўп айтилган. Замонавий тиббиёт ҳам шуни тасдиқламоқда. Ҳажвий нашрларнинг бозори чаққонлиги, газета-журналларда кулгига алоҳида саҳифалар ажратиб келинаётгани, радио ва телекўрсатувларда бу жанрга кенг ўрин берилаётгани эса кишиларимизнинг кулгига бўлган эҳтиёжи беҳад катталигидан далолатдир.\nКулги адабиётда ҳам шифобахшлигини сақлаб қолаверади, айни дамда, турли иллатларга қарши курашда ўткир қуроллардан биридир.\n- Энди кулгининг адабиётимиздаги мавқеига бир назар ташласак...\n- Ҳар бир халқнинг ўз оғзаки ижоди бор. Ўзбек бу борада ниҳоятда бадавлатдир. Эртакларимизни оласизми, достонларимизни оласиз- ми, ўланларимизни оласизми, уларнинг аксарият қисмида ҳазил-мутойибалар ярқираб туради. Баъзан, қувноқликда ўзбек фолклорига тенг келадигани бормикин, деб ўйлаб қоласан киши.\nБадиий адабиёт халқ оғзаки ижоди замиридан униб чиққан, хусусан бизнинг адабиётимизда кулги доимо салмоқли жой эгаллаб келган. Ўзбек романчилигининг асосчиси Абдулла Қодирийнинг Калвак махзум ва Тошпўлат тажангларини четга қўйиб турайлик, бу алломанинг жиддий асарларида ҳам халқона ҳангомалар анчагина. Масалан, “Меҳрорбдан чаён”да хон саройидаги қизиқчилар тўғ- рисида бутун бошли боблар бор. Абдулла Қаҳҳор, Ғафур Ғулом, Саид Аҳмад, Неъмат Аминов каби адибларимиз кулги адабиётда қандай кучга эга эканлигини яққол намоён қила олишди. Эркин Воҳидовнинг Матмуса туркумидаги ҳангомалари “Қизилистон”даги ғоявий чиркинликларни нақадар жасорат билан мазаҳлаганини эслаб кўринг. Абдулла Ориповнинг “Жаннатга йўл”ини ўзимиз томонга тортқилаб, сатирик асарлар қаторига қўшгим келади. Бу асар ўз вақтида “Муштум” сатирик журналида босилганида сирли бир рамзийлик бордек туюлади. Шу сингариларни назарда тутсак, ҳажв адабиётимизнинг ажралмас бўлаги сифатида яшаб турибди.\n- Одатда, бадиий асар савиясини баҳолашда ундаги ижтимоий юкка алоҳида аҳамият билан қаралади. Ҳажвий асарлар ҳам бундан мустасно эмас. Кейинги вақтларда бачкана кулгилар кўпайиб кетаётганга ўхшамаяптими?\n- Санъатимизда русчадан кириб келган “енгил куйлар” деган ибора учраб туради. Буни енгил-елпи тарзда яратилган нарса деб эмас, оддий кишиларнинг ҳазм қилиши енгил бўлган асар деб англаб келганмиз. Шунга ўхшаб, адабиётда, жумладан ҳажвиётда ҳам ҳазми енгил асарлар бор. Келинг, О. Генрининг “Ҳамдардлар” ҳикоясини олайлик. Талончилик учун кирган ўғри уй эгасида бод кас али борлигини кўриб, бу ерга нима мақсадда келганини ҳам унутиб қўяди, унинг жонкуяр дарддошига айланади. Чунки, ўғрининг ўзи ҳам кўпдан бери боддан азоб чекиб келган. Бир қарашда даврабоп ҳангомага ўхшаб кетувчи бу ҳикоя бутун дунёни кезиб юрганлигига сабаб унинг қойилмақом тарзда ёзилганидир. Демак, асарни асар қиладиган асосий омил, энг аввало, адибнинг маҳоратидир. Фақат, ўта шилқимона мавзулар, яп-яланғоч кесатиқлар билангина ўқувчини ўзига маҳлиёлашга уринадиган ҳажвчи истеъдодсизлигини шаллақилик билан ниқоблаб кун кечираётган, билиб-билмаган тарзда шилталикни танқид эмас, тарғиб этаётган нави паст қизиқчидан унча фарқ қилмайди. Бачканаликнинг асл башараси мана шу. Афсуски, бундайларнинг уруғи айниқса санъатда анча кўпайди, шекилли.\n- Ижоддаги яланғочликдан гап кетса, бир нарса эсимга тушаверади. Марк Твеннинг Том Сойер ҳақидаги асарида иккита қаллоб бир шаҳарчада ўзларини таниқли артист кўрсатиб, пуллик комедия намойиш этишади. Томошада бири гитара чалиб туради,иккинчиси қип яланғоч бўлиб, саҳнада уёқдан буёққа эмаклайверади. Аввалига томошабинлар қотиб-қотиб кулишади. Сўнг томошада бундан бошқа нарса йўқлигини билишгач, бирдан ғазаблари қайнаб, қаллобларни калтаклашга шайланишади...\n- Балли! Чунки, бу маҳорат уёқда турсин, ўртача ижодкорликдан ҳам бегона бўлган ғирт яланғоч томоша эди. Шу боис, у энг тўпори, энг ҳангоматалаб тўданинг ҳам охири меъдасига тегди. Бачканаликнинг умри қисқалиги шунда. Бачканалик ўзини ўзи ўлдиради. Шуни билганинг учунми, баъзан у шўрликни бўғишга урингинг ҳам келмайди. Топиб тўқилган енгил кулги эса, янгича бир қиёфани тақдим эта олиши, хотирамсизда узоқ яшашга қодирлиги билан бачканаликдан жуда-жуда баланд туради. Айрим танқидчилар гоҳо шуни фарқлашмайди, кулгига ортиқча торкўнгиллик билан қарашади.\n- Торкўнгиллик... Буни қандай изоҳлайсиз?\n- Уларнинг фикрича, жамиятдаги биронта йирикроқ қусурнинг илдизига болта урмаган эканми, демак бу бачкана ҳажв, вассалом. Бироқ, айнан ўша кимсаларнинг ўзлари “Барбос ит ва ғаройиб кросс” филмини телевизорда ўнинчи марта кўришдан бўйин товлашмайди, ҳар гал яйраб-яйраб кулишаверади. Ваҳоланки, бу филмда динамитни тишлаб олган итнинг хуружи, уч сўлақмоннинг ундан пирпиракланиб қочиши, яъни одам боласининг жон қутқаришга бўлган уринишидан бўлак нарса йўқ. Агар бу бачканалик саналса, буткул кераксиз нарса ҳисобланса, “Ўн икки стул”, “Кавказ асираси” янглиғ ўткир сатирик асарлари билан довруғ таратган Л.Гайдайдек хассос режиссёр ушбу мавзуга бошгдаёқ қўл урмаган, қисқагина бу филми ҳақида кейинчалик ҳам фахрланиб гапириб юрмаган бўларди.\nБундай ҳажвларни яратишда муаллиф ўз олдига аввалданоқ жуда одми вазифани қўяди – мантиқни бир четга йиғиштириб, ифодада атайлаб ғайритабиийликларга таяниш, кишилар хулқ-атворидаги ажабтовурликларни юз карра, минг карра бўрттириб, феълимиздаги майда-чуйда нуқсонларни ҳам у ёки бу қаҳрамоннинг хатти-ҳаракати орқали кўзимизга микроскопдагидек йириклаштириб бериш, агар озгина фаҳмимиз бўлса, бизни ўзимиздан ҳушёр торттиришдир. Ёҳуд ҳеч бўлмаганда, хушчақчақ дўстга айланиб, кўнглимиздан ташвишларни аритиш, асабимизга дам беришга интилишдир.\n- Оддий китобхон, оддий томошабин диди борасида кўп баҳслар бў- либ туради. Сиз ушбу масалага қандай қарайсиз?\n- Бу масала бундан минг йил олдин ҳам бор эди, бундан минг йил кейин ҳам кўндаланг тураверади. Ҳар қандай жамиятда турлича тоифалар бўлган, бор, бўлаверади. Қайси тоифага атаб ёзган маъқул, деган гапнинг ўзи ҳажв. Масалан, ватанпарварлик ёки маънавият ҳақида асосан кимга гапириш зарурлигини эмас, кимга қандай тарзда гапирган маъқуллигини муҳокама қилсак, тўғри бўларди. Тажрибали адиб қайси тоифага атаб ёзаётганини, менимча, ич-ичидан ҳич этиб туради, бошқа тоифа унга эликмаса, бундан жирракиланиб ўтирмайди.\nОддий тоифанинг дидини менсимасликдан эҳтиёт бўлган яхши. “Гўрўғли”, “Алпомиш”, “Кунтуғмиш”ларимиз юртга меҳр-муҳаббат, миллат ишига фидойилик, асрий қадриятларимизга ҳурмат-эҳтиром ғояларини оддий элга оддий тушунчалар билан сингдираверди, шу боис, ўша оддий тоифа маънавиятимизнинг бундай нодир хазиналарини юзлаб-юзлаб йиллар давомидатилдан-тилга, дилдан-дилга узатиб, шу кунгача асраб кела олди. Аслида, мураккаб тушунчаларни содда тарзда ифодалашдан қийини йўқ. Соддаликнинг қатида ётган мураккабликни топиш ундан ҳам мушкул. Айтайлик, бир латифада Афанди кўчадан кўзгу топиб олади. Унинг нималигини билмай, қизиқиш билан қарайди-ю, ойнада ўзининг аксини кўриб, “Ие, бу нарса сизникимиди?” – дея кўзгуни жойига қўйиб кетавера- ди. Бу қўлбола латифа бўлганлиги учун, унга енгил кулги сифатида қараб, қаҳ-қаҳ уриб қўяверамиз. Агар бу ҳолатни Абдулла Қаҳҳор ўз асаридаги бирорта қаҳрамонга боғлаб тасвирлаганида эди, бекорга ёзмагандир деб, тагидан ҳикмат қидиришга уринардик. Бу – ҳаётда ўзини таниёлмай, ўзлигини тополма й юрган кимсанинг тимсоли эмасмикин, деган тахминга борардик балки. Истеъдодсизлик шундоққинга буруқсаб турмаган, мазмунида жирканч, чиркин ғоя ётмаган ҳар қандай ижод маҳсулига озгина ҳурмат билан қарай олсак, ундан бирон-бир яхши фазилат топилишига ишонаман.\n- Демак, агар ижодкор шу йўлни танлаган бўлса, ундаги оддий тоифага яқинликнинг сираям чакки томони йўқ экан-да?\n- Бу масалага тамоман бошқа ёқдан қараган дуруст. Асар ўз ўқувчисини эзгуликка етаклаяптими, жаҳолатгами, унга шифобахш бол тутмоқчими, заҳарли шаробми – энг асосий гап мана шунда деб ўйлайман. Асарнинг вазнини белгилаш адибнинг шахсий ишидир.\nҚолаверса, содда кўринса-да, Ҳаётнинг аччиқ-чучукларидан анчагина хабардор бўлган оддийфеъл кимсалар тоифасини тараллабедодликка муккадан кетган оддий саватбошлар тўдасидан фарқламай гапириш инсофдан эмас. Эл-юртнинг дарди, маҳалладошларининг ташвиши уёқда турсин, ҳатто хонадони олдидаги бурчини англолмай юрган саватбошларнинг дидига эргашиш ижодкор учун ҳалокатли дейилса, бу сўзга қўшиламан.\n- Бир қарашда, жамиятда муқим ўрни йўқдек туюлувчи, бировнинг назарига кирмайдиган соясифат кимсаларни ҳам “саҳна”га олиб чиқиш, кутилмаган ғайритабиий қиёфаларни кашф этиш, ҳар бир қаҳрамоннинг ўзига хос тилини бор бўйича бера олишда ҳажвиётга тенг келадигани йўқ, чамамда. Сиз ҳажвларингизда фақат у ёки бу тоифанинг ичидагиларгагина таниш бўлган энг майда икир-чикирларни ҳам топиб тасвирлашга, фақат уларгина қиёмига етказиб айта оладиган чапанича гапларни кенг қўллашга ҳаракат қиласиз. Бу ўз-ўзидан бўлмаса керак?\n- Адиб ўзи чуқурроқ билмаган, атрофлича тасаввурга эга бўлмаган нарса ҳақида ёзса, асарни ўткир мушоҳадалар, дабдабали фалсафалар билан қанчалар безатмасин, фикрдаги сохталик, тасвирдаги юзакилик барибир билиниб тураверади, ўқувчини ўзига буткул тортолмайди.\nЎттиз беш ёшимгача Фарғонада яшаганман. Ҳажвий асарларимнинг кўп қисми, жумладан Мирзақанд, Аспан аттор, Сотти Сагатович, Гулмат каби қаҳрамонларим билан боғлиқ туркумлар ҳам асосан ўша ёқда яратилган. Гоҳ ашаддий майхўрлар, гоҳ девонаваш бангилар, гоҳ дарвештабиат кимсалар даврасида вақиллашиб ўтиришимни кў- риб, баъзи нозиктаъб дўстларим менга дакки беришарди. Мен эсам, ўзим учун тамоман нотаниш муҳитларга бўлган қизиқишимни сира тиёлмасдим. Тошкентга янги келганимда, шароитга кўра, гоҳо вокзалда тунаб, саёқлар тоифасининг тирикчилик тарзини томоша қилиш билан тонг оттирган пайтларим бўлган.\n- Шунақада ноқулай ёки кўнгилсиз ҳолатларга тушган чоғларингиз ҳам бўлганми?\n- Ўзимни жуда ҳалол кимсалар сирасига киритолмайман. Арзимаган хизматларим эвазига кимдир елкамга тўн ёпган, кимдир қўлимга совға тутқазган, қўл остимда ишлайдиганлардан қайсидир юмушимни битириб беришни сўраганман, ёзув-чизувимга зарур қоғоз-қаламларни ишхонамдан текинга олиб кетганман ва ҳоказо. Лекин ҳеч нақд пул олиб кўрмагандим. Бундан бир неча йил аввал, ижодимнинг мухлиси сифатида ўзини доим яқин тутиб, мендан хизматларини аямай келган бир укахоним фалончи оғайнингизга айтиб писмадон ишимни битириб берсангиз, деди-ю, унга “қуруғи”дан ҳам атаб қўйганини қистириб ўтди. “Қуруғи”ни эшитиб олдинига кулгим қистади, сўнг ўзимга аталмаган бўлса-да, гўё олди-бердига аралашгандек кўриниб, шу “чигал соҳа”гаям бир бош суқиб кўрсам-чи, деб ўйладим. Оғайним билан гаплашдим, бировга зиёни тегмайдиган, замирида бир оилага қувонч келтириш билан боғлиқ яхши ният ётган ўша иш битди. Кўп ўтмай, укахоним уйимга келди. Қиёфасида илгариги самимийликлар сезилмайди. Ўзимни гўлликка солдим, дунёнинг ишлари шунақалиги, ўшандай одамлар ҳам пора олиб, атрофидаги фалончи-писмадончилар билан бўлиб ейишгача бориб етганидан афсусланган бўлдим. Шунда у атаганини чимрилганича санаб узата бошлади: “Юз, икки юз... саккиз юз, тўққиз юз, мана яна иккита элликталик!”\nБу икковимиз учун ҳам жуда қизиқ, ҳаяжонли ўйин бўлганини укахоним анча кун ўтгандан кейингина билди. Хоҳи чин, хоҳи ҳазиломуз бўлмасин, “бердиқулчилик” инсон учун ўз-ўзини камситишдан бошқа нарса эмаслигини бутун вужуди билан ҳис этмаган, бу жараёндаги силсилали ҳолатларни шахсан бошдан кечирмаган киши уни ҳеч қачон қиёмига етказиб тасвирлай олмаса керак.\nБу гапим билан ижодкор ўзини дуч келган муҳитга уравериши керак демоқчи эмасман. Гоҳ тақдирнинг тақазоси билан, гоҳ қизиқувини қондириш ниятида турмушнинг саноқсиз қирраларини қанча кўп кузатиб улгурса, адиб учун бу шунча фойдадир...\n- Қандай ўйлайсиз, турмушимиздаги нуқсонларни тузатишда ҳажвчилар етарли фаолият кўрсатишяптими?\n-Ҳарқалай, четда жим туришгани йўқ. Буни “Муштум” билан “Афанди”нинг чиқмай қолмаётганидан ҳам билса бўлади. Аммо бундан-да илдамроқ ишлаб, янада жонбозлик кўрсатиш имконимиз бор деб ўйлайман. Ҳажвиёт ўз йўлига, назаримда, нисбатан тезкор бўлган фелетончилик кейинги йилларда анча оқсаб қолди. Ушбу жанрни қайта оёққа турғазишда ҳажвчилар ўрнак кўрсатишса, айни муддао бўларди...\nАшурали Жўраев суҳбатлашди.\n“AFANDI” газетасининг 2005 йил 1 апрел сони.\nКЎНГИЛНИНГ МАЙЛИ ИЧКИ ТАРБИЯМИЗГА БОҒЛИҚ\nЎзбек халқи азалдан ҳажвга мойил. Киноя, қочиримли ибораларни қўллашга устаси фаранг. Шу боис бугунги суҳбатга кўпчилик мухлисларнинг илтимосига биноан Ўзбекистон халқ шоири Анвар Обиджонни таклиф этдик.\n- Анвар ака, сиз кўп қиррали ижодкорсиз. Наср,назм,драматургия, кино соҳасида болалар ва катталар учун бирдай ёзиб келяпсиз. Турли жанрларда қалам тебратишингизнинг сабаби нимада?\n- Ижод оламига қадам босибманки, кўнглимнинг қулига айланиб, бор инон-ихтиёримни деярли унинг қўлига топшириб қўйганман. Шу-шу, унинг измидан чиқолмайман, “ке, ошна, манави нарсани ёзайлик”, дедими, миқ этмасдан итоат қиламан, у шивирлайверади, мен шоша-пиша қоғозга туширавераман.\n- Ўзбекларда “кўнгилнинг кўчасига кириш” деган тагдор ибора бор. Агар кўнгилни онг бошқариб турмаса...\n- Шаъмангизни тушундим. Биринчидан, кўнгил нималарни исташи эгасининг ҳулқ-атворига – оилада оилада кўрган тарбиясига, дунё- қарашига, савиясининг даражасига боғлиқ. Яъни, кўнгил кўпинча эгасининг феълидан келиб чиқиб хоҳиш билдиради, неларгадир талпинади. Кўнгилни болани тарбиялагандек тарбиялаб, кейин ҳаётда имкон қадар ўз ҳолига қўйиб берган тузук. Иккинчидан, кўн- гилнинг майлига қараб битилган асар, адиб кейинчалик ҳовурини босиб олгач, ақлга суянилган ҳолда таҳлил ва таҳрир қилинади.\n- Менимча, болалар адиби ва ҳажвчи сифатида кўпроқ эътибор қозонгансиз. Айниқса, болаларга аталган шеърларингиз ғуборсиз кулгига бойлиги, мазмуни чуқурлиги билан ажралиб туради. Бунинг сири нимада?\n- Бунинг сири тезкор ва ўзгарувчан замондан ортда қолмасликка интилишда бўлса керак. Одамзотнинг, жумладан, болакайларнинг феъли, орзу-истаклари замона билан оҳангдошликда ўзгариб бораверади. Тараққиётнинг асосий омили – янгиланиш. Мен эски анъанавийликларнинг энг гўзал қирраларига таянган, уларни ҳурматлаган ҳолда, болалар шеъриятига кўпроқ янги ҳаво қўшиш тарафдорларидан бириман.\n- Бир қатор адабиётшунослар болалар адабиётига курашчанликни олиб киришдаги хизматларингизни алоҳида таъкидлаб келишади. Жумладан, мунаққид Маҳмуд Сатторов ўтган асрнинг 80-йиллари охирида яратилган “Даҳшатли Мешполвон” асарингизни “ қарам давлатнинг болаларига тарқатилган озодлик варақалари” деб баҳолаган эди. Кулги асосига қурилган асарда юрт мустақиллиги, халқ эркини улуғлашдек ниҳоятда жиддий масалаларни кўтариш ижодкорга маълум бир қийинчилик туғдирмайдими?\n- Талончилар сизни тунаб кетишгани тўғрисидаги гапни ўзгаларга ҳазил-ҳузул тарзда ҳам, йиғлаб туриб ҳам айтишингиз мумкин. Шунга ўхшаб, ҳар қандай фожиани мутойибага йўйиб ифода этса бў- лади. Фақат, қай жойда, қай ҳолатда қандай гапиришни жой-жойига қўя билмоқ, меъёрга қатъий амал қилмоқ лозим. Адиб ўз асарини ўқувчига маънавий таом сифатида тақдим этади. Таом керагидан кўпроқ қуюқлашса ҳам, суюқлашса ҳам истеъмолчининг ихлосини қайтаради.\n- Болаларга аталган қиссаларингиз асосида “Тилсимой ғаройиб қизалоқ”, “Даҳшатли Мешполвон” филмлари суратга олинди. Улардан кўнглингиз тўлдими?\n- Бу киноларни яратганлардан жуда миннатдорман, астойдил тер тў- киб хизмат қилишди. Лекин филмнинг яхши чиқиши учун тиришқоқлик кўрсатишнинг ўзи камлик қилар экан. Баъзи режиссёр ва актёрларда миллийлик туйғуси сустлиги, савияси саёзроқлигидан кўз юммаган ҳолда айтиб ўтмоқ жоизки, филмлар яратишга ажратилган маблағларнинг етарли эмаслиги, суратга олиш учун керагидан анча кам муддат белгиланиши ишнинг сифатига катта салбий таъсир кўрсатишини ўзим кузатиб билдим. Масалан, кино тасмаси жуда қиммат тураркан. Шу боис, Мешполвонни суратга олишда кинонинг белгиланган минутига нисбатан фақат ўн беш фоиз кўп тасма ишлатишга рухсат берилди. Бу – кинодаги кўринишларни лоақал икки марта қайта суратга тушириб, улардан мақбулроғини танлаб олишга имкон йўқ дегани. Айниқса, болалар билан ишлаганда, ҳолатдан чиқиб кетиш, сўзда адашувлар кўп юз беради, гоҳида уч-тўрт мартагача қайта суратга олмасдан туриб, кўн- гилдагидек натижага эришиб бўлмайди. Асарларимга ишланган филмлардан кўнглим тўлди деёлмслигимни шулар билан изоҳлаш мумкин.\n- Кўп қисмли “Қайтмас” телефилми ҳақида матбуотда дам ижобий, дам салбий фикрлар билдирилди. Уларни қандай қабул қилдингиз?\n- Фикр тош шаклидами, гул шаклидами, сизга қараб отилган экан, уларга тамоман бефарқ қараш қийин. Бу филмни зўр деёлмайман, лекин замирида ётган ният яхши. Имкон қадар ўзбекона қилишга, ибодан узоқлашмасликка интилдик. Ижрода сохталиклар, қуруқликлар кўплиги, воқеалар ривожида ортиқча тафсилотлар мавжудлиги борасидаги фикрларга қўшиламан. Лекин, атрофлича ўрганилмасдан айтилган танқидлар ҳам бор. Масалан, томошабинлар савиясини ўстиришга катта хизмат қилмайдиган бундай филмлар учун давлатнинг қанча маблағи беҳуда сарфланаётгани ҳақида ҳам гаплар бўлди. Аслида эса, “Қайтмас” Алишер Навоий номидаги санъат саройида икки ой намойиш этилиши натижасида давлатнинг бу чўнтагидан сарфланган маблағ у чўн- тагига икки баравар бўлиб қайтди. Оддий томошабин ўз дидидан келиб чиқиб, хоҳлаган фикрини айтиши мумкин, аммо кўпчиликнинг фикрини ифодаловчи журналист бирор нарсани ҳар томонлама ўрганиб чиқиб, сўнг гапиргани маъқул.\nЎзбек киночилиги истиқлолдан кейин янгича бир жараённи бошдан кечирмоқда, илк қадамлар доимо қийин кечади. Киношунослар ҳам, журналистлар ҳам шуни тўғри англаган ҳолда, бу соҳадаги ҳар бир янгиликка кенг ва чуқур назар ташлаб фикр юритмоқлари жоиз. Озгина кенг, озгина теранроқ қарай олсак, “Чархпалак”, “Шайтанат”, “Кўнгил кўчалари”, “Хуршида”, “Боғ” янглиғ кўп қисмли телефилмларимиз маълум тоифадаги томошабинларни йўлдош орқали узатилаётган хорижий телеканалларга михланиб қолишликдан асраш мақсадида, ортиқча ҳаёсизликлардан тозаланган ҳолда ўзбекчалаштириб кўрсатилаётган чет эл телесериалларидан минг марта иффатлироқ ва фойдалироқдир. Давлатнинг маблағига кўз тикиб ўтирмай, хорижда одат тусига кирганидек, бой хомийлар кўмагида сираям шошмасдан, ҳеч нимага зориқмасдан яратиладиган киноларимиз оламга танила бошлайдиган даврлар узоқ эмас. Сабрлироқ бўлсак, сон кўпайгани сайин сифат ҳам аста-секин ошиб бораверади.\n- Назаримда, латифагўйлик ҳам ўзига хос бир санъат. “Олтиариқ ҳангомалари” китобингиздаги ичакузди қатралар оҳанг ва услуб жиҳатидан беҳад ўзига хослиги, воқеликларга ўзбекона ёндошиш кучлилиги ўқувчини ўзига тезда ром қилади. Олтиариқликлар чиндан ҳам шунақа қизиқ одамларми?\n- Саид Аҳмад домла бу китоб ҳақида ёзган мақоласида ўзбеклар азалдан жуда серзавқ халқ эканлигини, бундай қувноқ одамларни битта Олтиариқдан эмас, юртимизнинг ҳар бир қишлоғидан истаганча топиш мумкинлигини, фақат уларни машҳур қиладиган маҳаллий қаламкашлар тақчиллигини ҳақли равишда таъкидлаб ўтганлар. Шу гапга таяниб айтганда, мен халқимизнинг ҳар қандай оғирликларни ҳазил-ҳузуллар билан енгиб ўта олиш қудратини ўз тумандошларим мисолида кўрсатиб беришга уриндим, холос.\n- Китобдаги воқеаларнинг ҳаммаси ростдан ҳам бўлган ишларми?\n- Бу саволни кўп беришади. Ҳангомалардаги ишларнинг асосий қисми рост. Баъзи бир тўқималари ҳам Олтиариқдан ташқарида чинга айланиб бўлди.\n- Анвар ака, ҳажвнинг мезони нима?\n- Оддий кимсаларнинг чапани тилига яқинлик, феъл-атворидаги ажабтовурликларни бўрттирилган тақлидчилик шаклида намойишлаш.\n- Бир маҳаллар кўп давраларни қаҳ-қаҳага тўлдириб келган Уста Гулмат негадир анчадан бери кўринмай қолди. Ўрнига унинг ғазалхон невараси Кулкулий пайдо бўлди...\n- Гулматнинг талай ғазалларида эски тузумдаги бедодликларни мазахлаш устун турарди. Юртимиз мустақил бўлгач, Гулмат ҳам ўз вазифасини ўтаб бўлгандек туюлди менга. Янги замон кулгисини унинг кенжа авлодлари қиёмига етказгани дуруст шекилли.\n- Таҳририятимизга ташриф буюрганингиздан миннатдормиз. Агар “Бекажон”нинг китобсевар муштарийларига тилакларингиз бўлса, марҳамат...\n- Китобдан ишончлироқ дўст, жаҳолатдан хавфлироқ душман йўқ. Барча муштарийларнинг, айниқса, ўз фарзандини бинойидек тарбиялаб, уларнинг роҳатини кўриш орзусида яшаб юрган муҳтарама бекаларимизга китобларга янада яқинроқ бўлишларини, борлиқ эзгу орзу-ҳаваслари рўёбга чиқишини тилайман. Илоё, топганлари яхшиликка буюрсин.\nУмид АЛИ суҳбатлашди.\n“Бекажон” газетасининг 2005 йил 22 сентябр сони.


Захарова Россия жавоб санкцияларини нима учун киритганини тушунтириб берди - 01.05.2021, Sputnik Ўзбекистон\nЗахарова Россия жавоб санкцияларини нима учун киритганини тушунтириб берди\nРоссия Ташқи ишлар вазирлигининг расмий вакили Мария Захарова, Sputnik агентлигига катта интервью берди. 01.05.2021, Sputnik Ўзбекистон\nНега энди Россияда Америка визаси олиш мумкин эмас, Россия ҳақиқатдан ҳам "Медуза" ахборот агентлигини дискриминация қилмоқдами, Москва тожик-қирғиз чегарасидаги вазиятни қандай баҳоламоқда. Петр Лидов суҳбат қилди.Жавоб чоралари - Россия Европарламент ва Берлин прокуратураси раҳбарларига қарши санкциялар киритди. Шунингдек яна 6 нафар ЕИ амалдорларига Россияга кириш таъқиқланди. Булар нега таъқиқ остига тушишди? Бу шунчаки рўйхат эмас. Бу коллектив Ғарб томонидан Россияга қарши амалгк оширилаётган мутлақ нодўст, баъзана душманона ҳаракатларга қарши жавоб чораларидир. Кўп йиллар давомида Биз ЕИдаги ҳамкорларимизга мавжуд муаммоларни суҳбат, консультация ёки бошқа дипломатик усуллар билан ҳал қилишни таклиф қилиб келганмиз. Ундан ташқари ЕИ ҳузурида Россиянинг доимий ваколатхонаси ҳам бор. Лекин йил сайин ҳақиқий ва ўйлаб топилган барча муаммоларга, атайлаб оммавий характер бериб келинмоқда. Ушбу суҳбатни конструктив диалог услубига ўтказишга бўлган бизнинг барча ҳаракатларимиз ЕИ томонидан тўхтатилган . Бу бизнинг кар лекин соқов бўлмаган Брюсселга нисбатан жавоб чорамиздир. Ашаддий русофобияНимага айнан ана шу кишилар? Чунки улар Россияга нисбатан ўта агрессив чиқиш қилган. Уларнинг барчасини такрорлашнинг ҳожати йўқ, керак бўлса интернетда топиш осон. Европада русофобия ҳақида гапирганда, бунда аллақачон маргиналга айланган, нафақат сиёсий шахслар, балким ОАВлар ҳам қўшилганини кўриш мумкин. Аксарият сиёсатчилар фақатгина ўз нуқтаи назарини айтиш билан челанмайди, улар ахборот компаниялари орбитасига қўшилган бўлиб, уларнинг ҳар бир сўзи бир неча ОАВлар орқали кенг тарқатилади. Демократия шароитида, албатта бу нормал ҳолат, лекин биз бугунги кунда олдиндан махсус режалаштирилган, ахборот-сиёсий кампаниясининг гувоҳи бўлмоқдамиз. Уларнинг мақсади Россия ривожланишини тўхтатиб туриш, Россияни чеклаш. Дипломатия соҳасида таъқиқланган шахслар рўйхати ҳақида гап кетганда, бундай рўйхатлар ҳеч қаерда чоп этилмайди, ҳар доим ушбу шахслар сони айтиларди холос. Ҳозирги Ғарб дипломатлари бўлса – исмларни ошкор қилишни одатга айлантириб олишди. Биз узоқ вақт давомида улардан дипломатик этикага амал қилишни сўраб келдик, лекин буларнинг барчаси бизнинг очиқ таъқиқ рўйхатимиз билан мантиқий якунланди. Ғарб ҳар доим Россияни муаммоларни эскалация қилишда айблайди, гўёки айнан биз муносабатларни ёмонлаштираётган эмишмиз. Лекин бу ёлғон. Биз ҳеч қачон бундай иш қилмаганмиз. Ҳозир эса – бу Россияга қарши қаратилган, аниқ мақсад йўлида режалаштирилган сиёсат эканини кўриб турибмиз. Америкаликлар боши берк кўчага кириб қолишди Эсингизда бўлса, ҳаммаси Обамадан бошланган эди. Айнан унинг баёнотида қандайдир мафкуравий асосда Россияни “тўхтатиб туриш”, “изоляция қилиш” каби иборалар илк бор учраган эди. Ўша вақтда қарама-қаршилик айнан улар томонидан бошланаётганини улар яшириб ҳам ўтиришмаган. Бугун бўлса улар, белгиланган мақсадга эриша олмаганидан ва боши берк кўчага кириб қолганидан сўнг, ҳаммасини қайта кўриб чиқа бошлашди. Лекин улар ўз хатоларини тан олиш ўрнига, “Биз коллектив Ғарб фақат Россия ҳаракатларга қарши жавоб қайтармоқдамиз” деб қўйишди холос. Дарҳақиқат, АҚШ ҳеч қачон ўз хатоларини тан олган эмас, хоҳ у Ироқ бўлсин, хоҳ Яқин Шарқнинг бошқа мамлакатига уюштирилган тажовузларнинг барчаси муваффақиятсизлик билан тугади. - АҚШ консулхонаси виза беришни тўхтатди дейишди, уларга ходимлар етишмайдими? - Кўп йиллар давомида АҚШ консуллик соҳасида ўзини мутлақ беахлоқ тутган эди. Айрим ҳолларда виза олувчилар ойлаб кутишга мажбур бўлишган эди. Улар ўз консуллик фаолиятини ўзлари йўқ қилди. Россия бу ерда айбдор эмас. Биз дипломатлар умумий сонини ва бошқа давлат фуқароларини ишга олишни чеклаганмиз холос. Лекин қайси соҳага нечта дипломат юборишни АҚШнинг ўзи белгилайди. Вашингтоннинг ўзи айнан консуллик йўналишида дипломатлар сонини қисқартиришга қарор қилган. Умуман АҚШнинг виза бериш тизими, бу - мутлақ архаика. Ҳозир ҳеч қаерда суҳбат ўтказиш, узоқ вақт давомида кутиш тажрибаси йўқ. Масалан биз АҚШда 7-10 кун ичида виза бермиз. Дипломатларнинг бир қисми чиқариб юборилганидан сўнг ҳам ушбу тартиб ўзгаргани йўқ. Иш даражасини сақлаб қолганмиз. - Россиядаги “Медуза” ахборот агентлигини хорижий агент деб тан олиш – бу Россия журналистларини Латвияда сиқувга олишларига жавоб чорасими? - Бу мавзуда ҳар хил гаплар кўп бўлди. Ҳа биз “Медузани”хорижий агент деб тан олдик. Ушбу қарор Адлия вазирлигнинг таалуқли қарори ҳамда Россия қонунчилигига асосан қабул қилинди. Лекин, биз Медузага нисбатан ҳеч қандай дискриминацион чоралар қабул қилганимиз йўқ. Улар қўнғироқ қилса биз телфонни кўтарамиз, савол берса жавоб қайтарамиз, хуллас ҳаммаси бошқа ОАВлардек. Лекин RT ва Sputnik саҳифаларида яқин вақт ичида АҚШнинг биро расмий шахсини кўрдингизми? АҚШда бу таъқиқиланган, ва улар буни яшириб ҳам ўтиришмайди. Фақат расмийлаш чиқиши таъқиқланган бўлса ҳам майли эди, бизнинг ОАВлар у ерда қаттиқ босим остида қолган, ва дискриминация қилинмоқда. Тожик-қирғиз чегарасидаги муаммо- Қирғизистон ва Тожикистон чегарасида жанговар тўқнашувлар ҳақида нима дея оласиз? У ерда янги Қорабоғ келиб чиқмайдими? Россия бунда фаолроқ иштирок этиши мумкинми? Биз у ерда бўлиб ўтган воқеаларни ҳаяжон билан кузатдик. Гап чегаранинг можароли қисми ҳақид кетмоқда. Афсуски тўқнашувлар оқибатида яраланганлар ва қурбонлар бор. Биз уларга ҳамдардлик билдирамиз ва тезроқ тузалиб кетишларини истаймиз. Албатта, 30 апрел куни эришилган тинчлик шартномаси ва қуролларни чегара чизиғидан олиб кетиш ҳақида келишувни қўллаб-қувватлаймиз ва олқишлаймиз. Бу жуда муҳим қадам. Биз Бишкек ва Душанбе томонидан қўшма ишчи гуруҳ ташкил қилиш қарорини қўллаб қувватладик. Унинг вазифаси аҳолига ахборот тарқатиш ҳамда ушбу ҳудуддаги вазиятни мониторинг қилиш бўлади. Қирғизистон ва Тожикистон билан мавжуд стратегик ҳамкорликка принципига асосланган ҳолда, Россия вужудга келаётган можароли масалаларни ҳал қилишда барча томондан сиёсий-дипломатик услублар билан ёрдам беришга тайёр. Мен бир нарсага алоҳида эътибор бермоқчиман. Интервьюдан олдин Тожикистон ва Қирғизистон ўзларининг Россиядаги диаспораларига мурожаат қилиб, ҳеч қандай провокацион ҳаракатларга берилмасликни сўраган. Бу жуда муҳим баёнот. Демак ушбу Республика олий раҳбарияти вазиятни жуда тўғри талқин қилган ҳолда, ўз фуқароларидан ортиқча ҳис-ҳаяжон ва эҳтимолий иғволарга берилмасликни сўрамоқда.\nроссия тив, мария захарова\n19:46 01.05.2021 (янгиланди: 19:50 01.05.2021)\n© SputnikОфициальный представитель МИД России Мария Захарова\nРоссия Ташқи ишлар вазирлигининг расмий вакили Мария Захарова, Sputnik агентлигига катта интервью берди.\nНега энди Россияда Америка визаси олиш мумкин эмас, Россия ҳақиқатдан ҳам "Медуза" ахборот агентлигини дискриминация қилмоқдами, Москва тожик-қирғиз чегарасидаги вазиятни қандай баҳоламоқда. Петр Лидов суҳбат қилди.\n- Россия Европарламент ва Берлин прокуратураси раҳбарларига қарши санкциялар киритди. Шунингдек яна 6 нафар ЕИ амалдорларига Россияга кириш таъқиқланди. Булар нега таъқиқ остига тушишди?\nБу шунчаки рўйхат эмас. Бу коллектив Ғарб томонидан Россияга қарши амалгк оширилаётган мутлақ нодўст, баъзана душманона ҳаракатларга қарши жавоб чораларидир.\nКўп йиллар давомида Биз ЕИдаги ҳамкорларимизга мавжуд муаммоларни суҳбат, консультация ёки бошқа дипломатик усуллар билан ҳал қилишни таклиф қилиб келганмиз.\nУндан ташқари ЕИ ҳузурида Россиянинг доимий ваколатхонаси ҳам бор. Лекин йил сайин ҳақиқий ва ўйлаб топилган барча муаммоларга, атайлаб оммавий характер бериб келинмоқда.\nУшбу суҳбатни конструктив диалог услубига ўтказишга бўлган бизнинг барча ҳаракатларимиз ЕИ томонидан тўхтатилган .\nБу бизнинг кар лекин соқов бўлмаган Брюсселга нисбатан жавоб чорамиздир.\nНимага айнан ана шу кишилар? Чунки улар Россияга нисбатан ўта агрессив чиқиш қилган. Уларнинг барчасини такрорлашнинг ҳожати йўқ, керак бўлса интернетда топиш осон.\nЕвропада русофобия ҳақида гапирганда, бунда аллақачон маргиналга айланган, нафақат сиёсий шахслар, балким ОАВлар ҳам қўшилганини кўриш мумкин.\nАксарият сиёсатчилар фақатгина ўз нуқтаи назарини айтиш билан челанмайди, улар ахборот компаниялари орбитасига қўшилган бўлиб, уларнинг ҳар бир сўзи бир неча ОАВлар орқали кенг тарқатилади.\nДемократия шароитида, албатта бу нормал ҳолат, лекин биз бугунги кунда олдиндан махсус режалаштирилган, ахборот-сиёсий кампаниясининг гувоҳи бўлмоқдамиз. Уларнинг мақсади Россия ривожланишини тўхтатиб туриш, Россияни чеклаш.\nРоссия ва Европа Иттифоқи: ажрашиш муқаррарми?\n19 Феврал, 16:29\nДипломатия соҳасида таъқиқланган шахслар рўйхати ҳақида гап кетганда, бундай рўйхатлар ҳеч қаерда чоп этилмайди, ҳар доим ушбу шахслар сони айтиларди холос. Ҳозирги Ғарб дипломатлари бўлса – исмларни ошкор қилишни одатга айлантириб олишди.\nБиз узоқ вақт давомида улардан дипломатик этикага амал қилишни сўраб келдик, лекин буларнинг барчаси бизнинг очиқ таъқиқ рўйхатимиз билан мантиқий якунланди.\nҒарб ҳар доим Россияни муаммоларни эскалация қилишда айблайди, гўёки айнан биз муносабатларни ёмонлаштираётган эмишмиз. Лекин бу ёлғон. Биз ҳеч қачон бундай иш қилмаганмиз. Ҳозир эса – бу Россияга қарши қаратилган, аниқ мақсад йўлида режалаштирилган сиёсат эканини кўриб турибмиз.\nАмерикаликлар боши берк кўчага кириб қолишди\nЭсингизда бўлса, ҳаммаси Обамадан бошланган эди. Айнан унинг баёнотида қандайдир мафкуравий асосда Россияни “тўхтатиб туриш”, “изоляция қилиш” каби иборалар илк бор учраган эди. Ўша вақтда қарама-қаршилик айнан улар томонидан бошланаётганини улар яшириб ҳам ўтиришмаган.\nБугун бўлса улар, белгиланган мақсадга эриша олмаганидан ва боши берк кўчага кириб қолганидан сўнг, ҳаммасини қайта кўриб чиқа бошлашди. Лекин улар ўз хатоларини тан олиш ўрнига, “Биз коллектив Ғарб фақат Россия ҳаракатларга қарши жавоб қайтармоқдамиз” деб қўйишди холос.\nДарҳақиқат, АҚШ ҳеч қачон ўз хатоларини тан олган эмас, хоҳ у Ироқ бўлсин, хоҳ Яқин Шарқнинг бошқа мамлакатига уюштирилган тажовузларнинг барчаси муваффақиятсизлик билан тугади.\n- АҚШ консулхонаси виза беришни тўхтатди дейишди, уларга ходимлар етишмайдими?\n- Кўп йиллар давомида АҚШ консуллик соҳасида ўзини мутлақ беахлоқ тутган эди. Айрим ҳолларда виза олувчилар ойлаб кутишга мажбур бўлишган эди. Улар ўз консуллик фаолиятини ўзлари йўқ қилди. Россия бу ерда айбдор эмас.\nБиз дипломатлар умумий сонини ва бошқа давлат фуқароларини ишга олишни чеклаганмиз холос. Лекин қайси соҳага нечта дипломат юборишни АҚШнинг ўзи белгилайди. Вашингтоннинг ўзи айнан консуллик йўналишида дипломатлар сонини қисқартиришга қарор қилган.\nУмуман АҚШнинг виза бериш тизими, бу - мутлақ архаика. Ҳозир ҳеч қаерда суҳбат ўтказиш, узоқ вақт давомида кутиш тажрибаси йўқ. Масалан биз АҚШда 7-10 кун ичида виза бермиз. Дипломатларнинг бир қисми чиқариб юборилганидан сўнг ҳам ушбу тартиб ўзгаргани йўқ. Иш даражасини сақлаб қолганмиз.\nРоссия АҚШ виза беришни рад этгани туфайли БМТ арбитражини талаб қилди\n26 Феврал 2020, 16:43\n- Россиядаги “Медуза” ахборот агентлигини хорижий агент деб тан олиш – бу Россия журналистларини Латвияда сиқувга олишларига жавоб чорасими?\n- Бу мавзуда ҳар хил гаплар кўп бўлди. Ҳа биз “Медузани”хорижий агент деб тан олдик. Ушбу қарор Адлия вазирлигнинг таалуқли қарори ҳамда Россия қонунчилигига асосан қабул қилинди.\nЛекин, биз Медузага нисбатан ҳеч қандай дискриминацион чоралар қабул қилганимиз йўқ. Улар қўнғироқ қилса биз телфонни кўтарамиз, савол берса жавоб қайтарамиз, хуллас ҳаммаси бошқа ОАВлардек.\nЛекин RT ва Sputnik саҳифаларида яқин вақт ичида АҚШнинг биро расмий шахсини кўрдингизми? АҚШда бу таъқиқиланган, ва улар буни яшириб ҳам ўтиришмайди. Фақат расмийлаш чиқиши таъқиқланган бўлса ҳам майли эди, бизнинг ОАВлар у ерда қаттиқ босим остида қолган, ва дискриминация қилинмоқда.\nТожик-қирғиз чегарасидаги муаммо\n- Қирғизистон ва Тожикистон чегарасида жанговар тўқнашувлар ҳақида нима дея оласиз? У ерда янги Қорабоғ келиб чиқмайдими? Россия бунда фаолроқ иштирок этиши мумкинми?\nБиз у ерда бўлиб ўтган воқеаларни ҳаяжон билан кузатдик. Гап чегаранинг можароли қисми ҳақид кетмоқда. Афсуски тўқнашувлар оқибатида яраланганлар ва қурбонлар бор. Биз уларга ҳамдардлик билдирамиз ва тезроқ тузалиб кетишларини истаймиз.\nАлбатта, 30 апрел куни эришилган тинчлик шартномаси ва қуролларни чегара чизиғидан олиб кетиш ҳақида келишувни қўллаб-қувватлаймиз ва олқишлаймиз. Бу жуда муҳим қадам.\nБиз Бишкек ва Душанбе томонидан қўшма ишчи гуруҳ ташкил қилиш қарорини қўллаб қувватладик. Унинг вазифаси аҳолига ахборот тарқатиш ҳамда ушбу ҳудуддаги вазиятни мониторинг қилиш бўлади.\nТожик-қирғиз чегарасида отишмани тўхтатишга келишиб олинди\n30 Апрел, 11:30\nҚирғизистон ва Тожикистон билан мавжуд стратегик ҳамкорликка принципига асосланган ҳолда, Россия вужудга келаётган можароли масалаларни ҳал қилишда барча томондан сиёсий-дипломатик услублар билан ёрдам беришга тайёр.\nМен бир нарсага алоҳида эътибор бермоқчиман. Интервьюдан олдин Тожикистон ва Қирғизистон ўзларининг Россиядаги диаспораларига мурожаат қилиб, ҳеч қандай провокацион ҳаракатларга берилмасликни сўраган. Бу жуда муҳим баёнот. Демак ушбу Республика олий раҳбарияти вазиятни жуда тўғри талқин қилган ҳолда, ўз фуқароларидан ортиқча ҳис-ҳаяжон ва эҳтимолий иғволарга берилмасликни сўрамоқда.